5.4. Valsts budžeta investīciju projektu finansēšana 2025. gadā

**Valsts budžeta izdevumi investīcijām**

**I. Informācija par nozīmīgākajiem valsts budžeta investīciju virzieniem 2025. gadā**

Saskaņā ar Likumā par budžetu un finanšu vadību noteikto budžetu investīcijas ir budžetu izdevumi pamatkapitāla veidošanai, kuru rezultātā tiek radīts jauns pamatlīdzeklis, ieguldījuma īpašums vai nemateriālais ieguldījums vai kuri uzlabo attiecīgā pamatlīdzekļa, ieguldījuma īpašuma vai nemateriālā ieguldījuma stāvokli (aktīva pārbūve, restaurācija vai atjaunošana) tā lietderīgās lietošanas laikā vai būtiski maina esošā aktīva īpašības, salīdzinot ar tā iepriekšējiem rādītājiem.

Valsts budžeta finansējums investīciju projektu īstenošanai 2025. gadā plānots **941,6** **milj. *euro*** jeb 2,1% apmērā no IKP, tajā skaitā ES politiku instrumentu un pārējās ārvalstu finanšu palīdzības līdzfinansēto projektu īstenošanai **269,6** **milj. *euro*** apmērā. Paredzētais valsts budžeta ieguldījums investīcijām ir par 39,8 milj. *euro* jeb 4,1% mazāks, salīdzinot ar investīciju apjomu 2024. gada budžetā.

***5.5. attēls* Valsts budžeta izdevumi investīcijām no 2024. līdz 2027. gadam, milj.*euro***

***5.6. attēls* Valsts budžeta izdevumi investīcijām funkcionālā sadalījumā 2025. gadam, milj. *euro***

**01. Valsts prezidenta kanceleja**

Valsts budžeta finansējums investīciju projektu īstenošanai resorā 2025. gadā plānots **0,03** **milj. *euro***. Paredzētais valsts budžeta ieguldījums investīcijām ir vienāds, salīdzinot ar investīciju apjomu 2024. gada budžetā.

Ar resora investīcijām 2025. gadā tiks uzlabota IT infrastruktūra un palielināta tās noturība pret krīzes situācijām.

**IKT pilnveidošana un tehniskā nodrošinājuma uzlabošana:**

*mērķis* – nodrošināt IKT tehnisko pilnveidošanu;

*sagaidāmais rezultāts* – uzlabots pastāvīgais drošības līmenis informācijas tīklu un sistēmu darbībai, IT infrastruktūra un palielināta tās noturība pret kiberuzbrukumiem, veikti uzlabojumi dokumentu pārvaldības sistēmā, nodrošinot integritātes un pieejamības nepārtrauktību, nodrošinātas nepieciešamās tehnoloģiskās iekārtas darbinieku darba pienākumu veikšanai.

**02. Saeima**

Valsts budžeta finansējums investīciju projektu īstenošanai resorā 2025. gadā plānots **1,8** **milj. *euro***. Paredzētais valsts budžeta ieguldījums investīcijām ir par 0,1 milj. *euro* jeb 8,8% lielāks, salīdzinot ar investīciju apjomu 2024. gada budžetā.

Ar resora investīcijām 2025. gadā tiks atjaunotas inženierkomunikācijas, attīstītasinformācijas un komunikāciju tehnoloģiju sistēmas, sakārtota infrastruktūra.

**1. Saeimas drošības risinājumu pilnveidošana:**

*mērķis* – dažādu drošības sistēmu un risinājumu modernizācija, pilnveidošana atbilstoši datu aizsardzības prasībām un mūsdienu tehnoloģiskajām iespējām;

*sagaidāmais rezultāts* – novecojošu vai nepilnvērtīgu risinājumu aizvietošana ar jauniem un moderniem risinājumiem, sistēmas elementiem.

**2. Saeimas IKT attīstība un modernizācija:**

*mērķis* – dokumentu vadības sistēmas ieviešana, datu integrācija ar saistītām sistēmām;

*sagaidāmais rezultāts* – izstrādāta mūsdienīga un savietojama dokumentu pārvaldības sistēma.

**3. Saeimas infrastruktūras sakārtošana:**

*mērķis* – uzlabot ugunsdrošību, nodrošināt nepārtrauktu un garantētu siltumapgādi, atjaunot Saeimas autobāzes autoparku;

*sagaidāmais rezultāts* – sagatavots automātiskās ugunsgrēka atklāšanas un signalizācijas sistēmas projekts Skanstes ielā 6, Rīgā, ierīkota siltumtrase un siltummezgls Saeimas Autobāzē Skanstes ielā 6, Rīgā un iegādāti jauni transportlīdzekļi.

**03. Ministru kabinets**

Valsts budžeta finansējums investīciju projektu īstenošanai resorā 2025. gadā plānots **2,2 milj. *euro****,* tajā skaitā ES politiku instrumentu un pārējās ārvalstu finanšu palīdzības līdzfinansēto projektu īstenošanai **1,7 milj. *euro*** apmērā. Paredzētais valsts budžeta ieguldījums investīcijām ir par 1,8 milj. *euro* jeb 407,1% lielāks, salīdzinot ar investīciju apjomu 2024. gada budžetā.

Ar resora investīcijām 2025. gadā tiks uzlabots kopējais IKT aprīkojums un darbības nodrošinājums, veikti uzlabojumi Tiesību aktu portālā (TAP) un Valsts un pašvaldību iestāžu tīmekļvietņu vienotajā platformā (TVP).

**1. IKT kiberdrošības pasākumi:**

*mērķis* – darbs drošā vidē;

*sagaidāmais rezultāts* – uzlabota kopējā Valsts kancelejas IKT infrastruktūra un palielināta tās noturība pret krīzes situācijām.

**2. Informācijas sistēmu pilnveidošanas darbi:**

*mērķis* – darbs drošā vidē;

*sagaidāmais rezultāts* – veikti uzlabojumi Tiesību aktu portālā (TAP) un Valsts un pašvaldību iestāžu tīmekļvietņu vienotajā platformā (TVP).

**3. Mācīšanās un attīstības sistēmas izveide:**

*mērķis* – digitālo pamata prasmju novērtēšana, mācību vajadzību identificēšana, plānošana un novērtēšana;

*sagaidāmais rezultāts* – palielinātas publiskās pārvaldes (valsts un pašvaldību) darbinieku prasmes digitālajā transformācijā un tehnoloģiju izmantošanā.

**04. Korupcijas novēršanas un apkarošanas birojs**

Valsts budžeta finansējums investīciju projektu īstenošanai resorā 2025. gadā plānots **1,0** **milj. *euro***. Paredzētais valsts budžeta ieguldījums investīcijām ir par 1,0 milj. *euro* jeb 2 115,2 % lielāks, salīdzinot ar investīciju apjomu 2024. gada budžetā.

Ar resora investīcijām 2025. gadā tiks nodrošināta dokumentu un informācijas pārvaldības sistēmas izstrāde.

**Dokumentu un informācijas pārvaldības sistēmas izstrāde:**

*mērķis* – nodrošināt Dokumentu un informācijas pārvaldības sistēmas izstrādes pabeigšanu.

*sagaidāmais rezultāts* – izstrādāta Dokumentu un informācijas pārvaldības sistēma.

**08. Sabiedrības integrācijas fonds**

Valsts budžeta finansējums investīciju projektu īstenošanai 2025. gadā plānots **0,02** **milj. *euro***. Paredzētais valsts budžeta ieguldījums investīcijām ir vienāds, salīdzinot ar investīciju apjomu 2024. gada budžetā.

Ar resora investīcijām 2025. gadā tiks sekmēta e-pārvaldības attīstība un mūsdienīgu informācijas un komunikācijas tehnoloģiju risinājumu ieviešana resorā.

**IKT risinājumu ieviešana resorā:**

*mērķis* – efektivizēt darba procesu un uzlabot pakalpojumu sniegšanu klientiem;

*sagaidāmais rezultāts* – darba efektivitātes un pakalpojumu saņēmēju apmierinātības līmeņa paaugstināšana.

**09. Sabiedrisko pakalpojumu regulēšanas komisija**

Valsts budžeta finansējums investīciju projektu īstenošanai resorā 2025. gadā plānots **0,2** **milj. *euro***. Paredzētais valsts budžeta ieguldījums investīcijām ir par 0,1 milj. *euro* jeb 39,3% mazāks, salīdzinot ar investīciju apjomu 2024. gada budžetā.

Ar resora investīcijām 2025. gadā tiks nodrošināta datorprogrammu un licenču iegāde, komersantu informācijas ievades un apstrādes sistēmas (IIAS) izmaiņu pieprasījumu ieviešana, ka arī datortehnikas, sakaru un citas biroja tehnikas iegāde.

**IKT infrastruktūras un darba vides pilnveidošana:**

*mērķis* – nodrošināt izdevumus pamatkapitāla veidošanai, IKT pilnveidošanai;

*sagaidāmais rezultāts* – darbinieku nodrošināšana ar nepieciešamo datortehniku darba pienākumu veikšanai, ieviestas nepieciešamās izmaiņas komersantu informācijas ievades un apstrādes sistēmā (IIAS).

**10. Aizsardzības ministrija**

Valsts budžeta finansējums investīciju projektu īstenošanai resorā 2025. gadā plānots **354,0 milj. *euro***, tajā skaitā ES politiku instrumentu un pārējās ārvalstu finanšu palīdzības līdzfinansēto projektu īstenošanai **3,4 milj. *euro*** apmērā. Paredzētais valsts budžeta ieguldījums investīcijām ir par 11,9 milj. *euro* 3,3% mazāks, salīdzinot ar investīciju apjomu 2024. gada budžetā.

Tiks nodrošināta ilgtspējīga NBS attīstība, stiprināta aizsardzības spēju pilnveidošana un Latvijas karavīru dalība starptautiskajās misijās un operācijās saskaņā ar apstiprināto NBS attīstības plānu 2025. – 2036. gadam (MK 23.07.2024 rīk. Nr.632.). Ar aizsardzībai pieejamo finansējumu tiks sekmēta nacionālās aizsardzības industrijas attīstība, veicinot inovācijas un jaunu produktu attīstību. Nodrošināta nepieciešamās militārās infrastruktūras attīstība un uzturēšana. Stiprināta valsts kiberdrošību un nacionālās kiberaizsardzības spējas, lai pilnveidotu noturību pret kiberuzbrukumiem. Stiprināta valsts austrumu robežu, veicot tās inženiertehnisko pilnveidošanu. NBS nodrošinājuma jomas efektivizācijas turpināšana, stiprinot NBS noturību pret iespējamiem globālo piegāžu ķēžu satricinājumiem.

**1.** **NBS kaujas spēju stiprināšana un attīstība atbilstoši ģeopolitiskajiem izaicinājumiem (tajā skaitā pilnveidot noturību pret kiberuzbrukumiem):**

*mērķis* – celt NBS kaujas gatavību un reaģēšanas spējas, nodrošināt spēju attīstību, palielinot uguns jaudu un ieroču darbības efektīvo attālumu, pastiprinot vienību aizsardzības līmeni un attīstot mobilitātes spējas;

*sagaidāmais rezultāts* – pilnveidotas kaujas spējas un prasmes, samazinot pretinieka rīcības brīvību gaisā, jūrā, uz zemes un kibertelpā, kā arī papildināti lielkalibra munīcijas krājumi.

**2. Militāro uzdevumu izpildei nepieciešamās infrastruktūras attīstība un uzturēšana:**

*mērķis* – nodrošināt Zemessardzes un NBS spēju attīstībai nepieciešamo infrastruktūru, ieguldīt reģionālās infrastruktūras attīstībā un pilnveidē, nodrošināt sabiedroto uzņemšanai nepieciešamo infrastruktūru;

*sagaidāmais rezultāts* – izveidota infrastruktūra Nacionālo bruņoto spēku un Zemessardzes uzdevumu izpildei, tajā skaitā turpināta militārā poligona “Sēlija” 1. kārtas infrastruktūras izbūve un sekmētas uzņemošās valsts atbalsta spējas.

**3. Aizsardzības līnijas veidošana austrumu robežā:**

*mērķis* – Latvijas austrumu robežas inženiertehniskā pilnveidošana ar fiziskiem un tehnoloģiskiem pretmobilitātes risinājumiem;

*sagaidāmais rezultāts* – stiprināta Latvijas iekšējā drošība, savlaicīgi īstenojot laika un resursu ziņā ietilpīgus pretmobilitātes pasākumus uz austrumu robežas un tajā pieguļošajās teritorijās, uzlabotas NBS spējas ierobežot pretinieka sauszemes spēku formējumu iespējas veikt valsts robežas šķērsošanu un virzīties valsts iekšienē, realizējot valsts teritorijas un iedzīvotāju aizsardzību no pirmā centimetra.

**4. Vietējās aizsardzības industrijas stiprināšana un attīstība:**

*mērķis* – ciešākas sadarbības veicināšana ar vietējiem uzņēmumiem, sekmējot inovatīvu risinājumu veidošanu, militāro mērķu sasniegšanai, un NBS operacionālo pamatvajadzību nodrošināšanu jebkuros apstākļos;

*sagaidāmais rezultāts* – lielākajos NBS spēju ieprikumos ievērota vietējo uzņēmumu iesaiste vismaz 30% apmērā no līguma summas un sekmēta inovāciju un jaunu produktu izstrāde aizsardzības jomā, kā arī stiprināta NBS noturība pret riskiem, ko var radīt globālo piegāzū ķēžu satricinājumi.

**5. Visās Latvijas administratīvajās teritorijās nodrošināta jauniešiem iespēja iesaistīties gan ar cilvēkresursiem, gan ar materiāltehniskiem resursiem nodrošinātā un kvalitatīvā valsts aizsardzības prasmju apguvē (valsts aizsardzības mācība – VAM) un brīvprātīgā valstiskās audzināšanas kustībā (jaunsargu interešu izglītība):**

*mērķis* – nodrošināt Jaunsardzes centru ar materiāltehnisko bāzi, kas nepieciešama izglītības procesam un ikdienas darbības nepārtrauktībai;

*sagaidāmais rezultāts* – Jaunsardzes centram pieejama materiāltehniskā bāze, atbilstoši plānotajam personāla kapacitātes palielinājumam un aizstājot nolietoto materiāltehniskos resursus ar ikdienas darbam atbilstošas veiktspējas resursiem. Ir nodrošināta nepieciešamā IT infrastruktūra, datortehnika un biroja tehnika, mācību materiāli, tehniskie līdzekļi ikdienas darbā VAM un jaunsargu interešu izglītības pedagoģiskajam personālam (jaunsargu instruktoriem) un Jaunsardzes centra atbalsta personālam.

**6. Nodrošināta ģeotelpiskās informācijas pamatdatu iegūšana, sagatavošana un uzturēšana valsts aizsardzības, drošības, teritoriālās plānošanas, transporta, navigācijas, zemkopības, vides aizsardzības u.c. tautsaimniecību nozaru vajadzībām:**

*mērķis* – iegūt, sagatavot un atjaunināt ģeotelpiskās informācijas pamatdatus, nodrošināt valsts topogrāfisko kartēšanu, metadatu iegūšanu, apstrādi un uzturēšanu lai ar tiem nodrošinātu valsts un pašvaldību institūcijas, sniegtu atbalstu NBS uzdevumu izpildei un to dalībai NATO;

*sagaidāmais rezultāts* – Ģeotelpiskās informācijas sagatavošana un pieejamības nodrošināšana visaptverošas valsts aizsardzības ieviešanas ietvaros, valsts kartēšana un karšu sagatavošana militārajām vajadzībām, kaujas spēju nodrošināšanai.

**7. Attīstīt, saglabāt un veicināt Latvijas Kara muzeja militārās vēstures krājuma pieejamību sabiedrībai:**

*mērķis* – papildināt, saglabāt un nodrošināt sabiedrības pieejamību muzeja krājumam, atbilstoši Latvijas Kara muzeja krājuma politikai un MK noteikumiem, popularizēt Latvijas Kara muzeja militārās vēstures krājumu un veicināt sabiedrības izpratni par kultūras mantojuma saglabāšanu;

*sagaidāmais rezultāts* – papildinātas liecības par militāri politisko vēsturi un kvalitatīva restaurācijas darbu izpilde, palielināta sabiedrības interese par Latvijas Kara muzeja unikālo militārās vēstures mantojumu – veicināta tā saglabāšana, mūsdienīga interpretācija un pieejamība.

**8. Valsts aizsardzības dienesta pilnveidošana:**

*mērķis* – stiprināt valsts aizsardzību un dotu iespēju ikvienam Latvijas pilsonim iespēju apgūt jaunas prasmes, iemaņas un zināšanas par aizsardzības nozari, kā arī veidot pamatu savas profesionālās karjeras tālākai attīstībai;

*sagaidāmais rezultāts* – stiprināta valsts aizsardzība un iegūti pilsoņi ar militārām pamatiemaņām un apziņu par savas valsts vērtību.

**11. Ārlietu ministrija**

Valsts budžeta finansējums investīciju projektu īstenošanai resorā 2025. gadā plānots **1,8** **milj. *euro***. Paredzētais valsts budžeta ieguldījums investīcijām ir par 0,1 milj. *euro* jeb 7,7% lielāks, salīdzinot ar investīciju apjomu 2024. gada budžetā.

Ar resora investīcijām 2025. gadā tiks uzlabota IKT sistēmas noturība pret krīzes situācijām, kā arī tiks uzlabota konsulāro un citu pakalpojuma pieejamība un caurskatāmība.

**IKT funkcionalitātes nodrošināšana un pārvaldības spēju stiprināšana:**

*mērķis* – uzlabot kopējo IKT sistēmu noturību pret krīzes situācijām, nodrošinot nepieciešamo iekārtu un programmatūras uzturēšanu, kā arī uzlabot pakalpojumu pieejamību un caurskatāmību;

*sagaidāmais rezultāts* – IKT funkcionalitātes stiprināšana, t.sk. arī konsulāro un citu iekšējo pakalpojumu pilnveidošana, padarot tos ērtākus, pieejamākus un operatīvākus.

**12. Ekonomikas ministrija**

Valsts budžeta finansējums investīciju projektu īstenošanai resorā 2025. gadā plānots **8,1** **milj. *euro***, tajā skaitā ES politiku instrumentu un pārējās ārvalstu finanšu palīdzības līdzfinansēto projektu īstenošanai **1,2 milj. *euro*** apmērā. Paredzētais valsts budžeta ieguldījums investīcijām ir par 1,8 milj. *euro* jeb 29,0% lielāks, salīdzinot ar investīciju apjomu 2024. gada budžetā.

Ar resora investīcijām 2025. gadā tiks nodrošināta datu informācijas sistēmu izstrāde, pilnveide un uzlabošana, IKT risinājumu izstrāde, mākslīgā intelekta (turpmāk – MI) risinājumu izmantošana, vienotās uzņēmēju biznesa platformas attīstība, Konkurences padomes kapacitātes stiprināšana.

**1. Būvniecības informācijas sistēmas (BIS) pilnveide:**

*mērķis* – uzturēt būvniecības procesu un BIS attīstītos risinājumus; būvniecības nozares produktivitātes un būvniecības pakalpojumu kvalitātes uzlabošana – automatizēta un vienkāršota datu apmaiņa starp būvniecības procesa dalībniekiem, samazinot patērēto laiku būvniecības procesa nodrošināšanai un datu sagatavošanai un to ievadei;

*sagaidāmais rezultāts* – administratīvā sloga mazināšana, caurskatāmība, uzticamība, drošība, ātrums un ērtums.

**2. Statistiskā lauku saimniecību reģistra modernizācija:**

*mērķis* – nodrošināt Statistiskā lauka saimniecību reģistra modernizāciju, lai īstenotu lauksaimniecības statistikas ietvarregulu prasības;

*sagaidāmais rezultāts* – izstrādāts mūsdienīgs un drošs Statistiskā lauka saimniecību reģistrs operatīvai lauksaimniecības statistikas datu nodrošināšanai, uzlabojot informācijas kvalitāti, tādējādi veicinot konkurētspējīgu un ilgtspējīgu nozares attīstību.

**3. Statistikas ražošanā izmantojamo datu apstrādes risinājumu pilnveide:**

*mērķis* – nodrošināt ērtus un modernus risinājumus oficiālās statistikas datu vākšanai, apstrādei un izplatīšanai;

*sagaidāmais rezultāts* – pilnveidoti esošie datu apstrādes risinājumi, veicinot administratīvā sloga respondentiem samazināšanos un statistikas datu sagatavošanas efektivitātes paaugstināšanos.

**4. IT infrastruktūras atjaunošana:**

*mērķis* – nodrošināt darba procesam nepieciešamo infrastruktūru;

*sagaidāmais rezultāts* – ar nepieciešamo infrastruktūru nodrošināts darba process.

**5. Esošās IT sistēmas pilnveidošana un tālākā attīstība atbilstoši Patērētāju tiesību aizsardzības centra (turpmāk – PTAC) funkcijām:**

*mērķis* – PTAC esošās IT sistēmas pilnveidošana un tālākā attīstība atbilstoši paredzētajām funkcijām;

*sagaidāmais rezultāts* – PTAC funkciju nodrošināšanai pilnveidota, atjaunināta un modernizēta, attīstīta lietošanai ērta informācijas sistēma.

**6. Nemateriālo ieguldījumu (video sižetu, tīmekļa vietņu, u.c.) izveide eksporta veicināšanai, investīciju piesaistei un valsts tēla veidošanai.**

*mērķis* – nodrošināt eksporta, investīciju un valsts tēla popularizējošus pasākumus;

*sagaidāmais rezultāts* – informatīvie, izglītojošie, pieredzes stāstu un reklāmveida video sižeti, kas veicina eksportu, investīciju piesaisti un valsts tēla popularizēšanu.

**7. Valsts platformas business.gov.lv attīstība:**

*mērķis* – nodrošināt vienotu uzņēmēju atbalsta platformu, paredzot vienotā valsts un pašvaldību portāla www.latvija.lv uzņēmēju sadaļas pakāpenisku pārņemšanu un attīstīšanu portālā business.gov.lv, atbilstoši mūsdienu lietojamības prasībām un uzņēmēju vajadzībām;

*sagaidāmais rezultāts* – uzlabota potenciālo un esošo eksportētāju un investoru informētība par eksporta un investīciju jomas aktualitātēm, pilnveidoti klientu apkalpošanas procesi un saziņa ar Latvijas Investīciju un attīstības aģentūru, veicinot Latvijas uzņēmēju konkurētspēju ārvalstu tirgos un ārvalstu un vietējo investīciju piesaisti.

**8. Aizsargātā lietotāja datu informācijas sistēmas (ALDIS) pilnveide:**

*mērķis* – mazināt administratīvās izmaksas un radīt daudz elastīgāku pakalpojuma sniegšanas sistēmu vairāk nekā 150 000 iedzīvotājiem;

*sagaidāmais rezultāts* – iespēja automātiski identificēt atbalsta saņēmējus un aprēķināt atbalsta apjomu.

**9. Enerģētikas politikas īstenošanas monitorings un ziņošanas sistēmas īstenošana, IKT risinājumu izstrāde:**

*mērķis* – divgadu progresa ziņojuma sagatavošanai, normatīvajā regulējumā noteikto mērķu un pienākumu izpildes uzraudzībai un kontrolei nepieciešamo datu iegūšanai izveidot IKT risinājumus – Energoresursu informācijas sistēmas (ERIS) paplašināšanu, sasaisti ar enerģētikas modelēšanas u.c. sistēmām, kā arī nodrošināt šo risinājumu uzturēšanu un nepārtrauktu pilnveidošanu;

*sagaidāmais rezultāts* – izstrādāts IKT risinājums, kas sniedz iespēju samazināt administratīvajam procesam paredzētos izdevumus un laiku.

**10. Projekta “Vienotas darba vides izveide visā EM resorā” ietvaros ieviestā IKT risinājuma uzturēšanas nodrošināšana:**

*mērķis* – veicināt digitālās transformācijas pilnvērtīgas izmantošanas iespējas;

*sagaidāmais rezultāts* – pilnveidoti un attīstīti EM izmantotie IKT risinājumi darbības procesu digitalizēšanai (t.sk. procesu pārveides, attālinātā darba, MI, lielo datu un mākoņa risinājumu izmantošana).

**11. MI risinājumu izmantošana darba tirgus vajadzību noteikšanai reālā laikā:**

*mērķis* – koordinējot cilvēkkapitāla attīstības jautājumus, izveidot vienotu pieprasījumu izglītības sistēmai par darba tirgum nepieciešamajiem speciālistiem;

*sagaidāmais rezultāts* – uzlabotas informācijas vākšanas metodes, iegūstot informāciju par visu darba tirgus segmentu vajadzībām, MI risinājumā ietverot ne tikai reģistros pieejamās informācijas efektīvāku izmantošanu, bet arī darba sludinājumu portālos pieejamās informācijas analīzi, sociālo tīklu ierakstu monitoringu u.c.

**12. Konkurences padomes kapacitātes stiprināšana, attīstot IT risinājumus, konkurences pārkāpumu efektīvākai izmeklēšanai.**

*mērķis* – izveidot un attīstīt IT sistēmas un rīkus, kas efektivizēs izmeklēšanas lietu vešanu un ļaus analizēt, t.sk. ar MI palīdzību, lielus datu apjomus, nodrošinot efektīvāku konkurences tiesību pārkāpumu izmeklēšanu un atklāšanu;

*sagaidāmais rezultāts* – veicināta karteļvienošanos atklāšana un novēršana publiskos iepirkumos, balstoties uz *ex-officio* (pienākuma) pamata.

**13. Finanšu ministrija**

Valsts budžeta finansējums investīciju projektu īstenošanai resorā 2025. gadā plānots **50,9** **milj. *euro***, tajā skaitā ES politiku instrumentu un pārējās ārvalstu finanšu palīdzības līdzfinansēto projektu īstenošanai **11,5** **milj. *euro*** apmērā. Paredzētais valsts budžeta ieguldījums investīcijām ir par 4,0 milj. *euro* jeb 7,3% mazāks, salīdzinot ar investīciju apjomu 2024. gada budžetā.

Ar resora investīcijām 2025. gadā tiks nodrošināta informācijas sistēmu attīstība un pilnveidošana, valsts nekustamo īpašumu pārbūvju un rekonstrukciju realizācija, kā arī koplietošanas telpu iekārtošana, IKT infrastruktūras pilnveidošana.

**1. IKT uzturēšana, atjaunošana un attīstība, kā arī datortehnikas un datorprogrammu iegāde:**

*mērķis* – nodrošināt resora iestāžu darbību ar efektīvām un drošām IKT, kā arī veikt datortehnikas un datorprogrammu iegādi kiberdrošības regulējumu prasībām atbilstošas darbavietas nodrošināšanai;

*sagaidāmais rezultāts* – uzturēta un attīstīta iestādes IKT infrastruktūra.

**2. VID Maksājumu administrēšanas informācijas sistēmas (MAIS) attīstība:**

*mērķis* – īstenot Maksājuma administrēšanas informācijas sistēmas (MAIS) 2. etapu – turpināt VID sniegto nodokļu pakalpojumu kvalitātes uzlabošanu, tajā skaitā paredzot pakalpojumu modernizāciju un nodrošinot muitas maksājumu uzskaiti vienotajā nodokļu kontā;

*sagaidāmais rezultāts* – nodrošināta muitas maksājumu uzskaite vienotajā nodokļu kontā, pārstrādātas un pilnveidotas VID nodokļu administrēšanas funkcionalitātes, ieviešot tās Maksājumu administrēšanas informācijas sistēmā (MAIS), lai izslēgtu šobrīd izmantotās novecojušās informācijas sistēmas – Nodokļu informācijas sistēmu (NIS) un Centrālo muitas informācijas sistēmu (CMIS).

**3. Ārējās tirdzniecības nodrošināšanas informācijas sistēmu ieviešana atbilstoši Savienības muitas kodeksam (Regula Nr. 952/2013):**

*mērķis* – nodrošināt VID muitas informācijas sistēmu (E-muitas) darbību atbilstoši ES normatīvo aktu prasībām;

*sagaidāmais rezultāts* – izveidotas informācijas sistēmas muitas procedūru kārtošanai elektroniskā vidē un informācijas apmaiņai ar ES muitas iestādēm.

**4. Normatīvo aktu prasību ieviešana VID informācijas sistēmās:**

*mērķis* – veikt pielāgojumus VID informācijas sistēmās saistībā ar grozījumiem ārējos normatīvajos aktos, tajā skaitā aktos, kuros tiek pārņemtas ES normatīvo aktu prasības;

*sagaidāmais rezultāts* – nodrošināta normatīvo aktu prasību izpilde un ieviesti jauni nodokļu administrēšanas risinājumi ar mērķi uzlabot nodokļu iekasējamību (nodokļu krāpšanas apkarošanu), kā arī nodrošināta datu apmaiņa ar ES nodokļu administrācijām un citiem subjektiem.

**5. VID kritisko informācijas sistēmu darbināšana otrā datu centrā un datu drošības stiprināšanai:**

*mērķis* – veikt pasākumus VID elektroniskās apkalpošanas darbības nepārtrauktības uzlabošanai, nodrošinot VID informācijas sistēmu nepārtrauktu darbību atbilstoši ES un Latvijas normatīvajiem aktiem;

*sagaidāmais rezultāts* – nodrošināta VID IKT infrastruktūra atbilstoši ārējo normatīvo aktu prasībām, izveidots otrs datu centrs ģeogrāfiski attālinātā vietā, kā arī nodrošināta VID informācijas sistēmu augsta pieejamība lietotājiem.

**6. Kohēzijas politikas fondu vadības informācijas sistēmas attīstība:**

*mērķis* – attīstīt Kohēzijas politikas fondu vadības informācijas sistēmas ES fondu 2021. – 2027. gada plānošanas perioda un Atveseļošanas fonda apakšsistēmas;

*sagaidāmais rezultāts* – papildināta sistēma ar jaunu funkcionalitāti un datu laukiem.

**7. Klientu profila sistēmas izveide:**

*mērķis* – izstrādāt un ieviest riska novērtēšanas rīku, kas uzlabotu riska novērtēšanas precizitāti un efektivitāti;

*sagaidāmais rezultāts* – samazināti vai novērsti krāpšanas, korupcijas un citu nelikumīgu darbību riski un mazināta to ietekme uz izdevumu deklarēšanu EK.

**8. VID analītiskā risinājuma (SAP HANA) pilnveidošana, nodrošinot datos balstītu lēmumu pieņemšanu:**

*mērķis* – uzlabot nodokļu nomaksu, nodrošināt vienotā analītikas risinājumā no ārējiem avotiem saņemtās informācijas kvalitātes pārbaudi ar maksimālu informācijas atpazīšanu un piesaisti nodokļu maksātājam, kā arī esošo datu analīzi citos datu griezumos;

*sagaidāmais rezultāts* – nodrošināta datu transformāciju izstrāde ar Smart Data Integration procesiem, piedziņas risku paplašināšana ar jauniem risku kritēriju apgabaliem, atpazīšanas risinājuma paplašināšana ar jauniem datu apgabaliem – DAC7, DAC8, muitas risku vadības risinājuma paplašināšana ar jaunām muitas deklarācijām – tranzīta deklarācijām, kā arī analītisko risinājuma papildināšana ar jauniem risku kritērijiem, balstoties uz esošajiem datiem.

**9. eKase tehniskās platformas un *front-end* uzlabošana:**

*mērķis* – veikt eKases datu bāzes un aplikācijas servera migrāciju, kā arī uzlabot eKases lietojamību.

*sagaidāmais rezultāts* – mazinātas eKases ekspluatācijas izmaksas attiecībā uz Oracle licenču iegādi un ieviests mūsdienīgs *front-end* risinājums.

**10. Jaunā e-pakalpojuma ePieteikumi ieviešana un paplašināšana:**

*mērķis* – pakāpeniski ieviest visa veida Valsts kases sniegto pakalpojumu (kontu apkalpošana, maksājumu pakalpojumi, pārskatu pakalpojumi, aizņēmumu pakalpojumi, grāmatvedības uzskaites pakalpojums u.c.) pieteikumu iesniegšanu Valsts kases ePakalpojumu portālā strukturētā datu veidā;

*sagaidāmais rezultāts* – klienta apmierinātība ar ieviesto ePieteikumu risinājumu nav zemāk par 85%; pakalpojumu pieteikumi tiks iesniegti vienā kanālā – ePieteikumos, tādejādi samazinot pieteikumu iesniegšanas kanālus līdz vienam (šobrīd ir vairāki kanāli un veidi), kā rezultātā, būtiski samazinot laiku pieteikumu reģistrēšanai (ir paredzēts, ka lielākajā skaitā gadījumu pieteikumu reģistrēšana un izpilde notiks automātiski); kļūdaini iesniegto pakalpojumu pieteikumu skaits (% no kopējā pieteikumu skaita) nepārsniedz 1% no kopējā iesniegto ePieteikumu skaita.

**11. Autentifikācija/autorizācija Valsts kases ePakalpojumu portālā:**

*mērķis* – nodrošināt autentifikācijas/autorizācijas funkcionalitāti nodrošinošā tehniskā risinājuma OAM (*Oracle Access Manager*) nomaiņu uz atvērtā koda risinājumu – *KeyCloak*, ar mērķi samazināt ekspluatācijas izmaksas un paplašināt autentifikācijas/autorizācijas iespējas atbilstoši ePieteikumu projektā plānotajai funkcionalitātei;

*sagaidāmais rezultāts* – mazinātas izmaksas attiecībā uz Oracle licenču iegādi, kā arī iespējas pilnībā realizēt ePieteikumu projekta ietvaros plānotās autentifikācijas/autorizācijas izmaiņas saistībā ar nereģistrētiem lietotājiem.

**12. Centralizētas platformas izveide grāmatvedības, personāla lietvedības, budžeta plānošanas un finanšu vadības jomā valsts tiešās pārvaldes iestādēm:**

*mērķis* – izveidot risinājumu kopumu grāmatvedības, personāla lietvedības, budžeta plānošanas un finanšu vadības jomā valsts tiešās pārvaldes iestādēm;

*sagaidāmais rezultāts* – līdz 2026. gada I ceturksnim izveidots vienots, centralizēts valsts pārvaldes risinājums grāmatvedības un personāla lietvedības, budžeta plānošanas un finanšu vadības jomā, nodrošināta sadarbības partneru sistēmu integrāciju pārnese/pārbūve uz centralizētās platformas risinājumiem.

**14. Iekšlietu ministrija**

Valsts budžeta finansējums investīciju projektu īstenošanai resorā 2025. gadā plānots **96,7** **milj. *euro***, tajā skaitā ES politiku instrumentu un pārējās ārvalstu finanšu palīdzības līdzfinansēto projektu īstenošanai **50,9** **milj. *euro*** apmērā. Paredzētais valsts budžeta ieguldījums investīcijām ir par 8,8 milj. *euro* jeb 8,4% mazāks, salīdzinot ar investīciju apjomu 2024. gada budžetā.

Ar investīcijām 2025. gadā tiks stiprināta par valsts iekšējo drošību atbildīgo institūciju gatavība katastrofu, militāru vai citu apdraudējumu pārvarēšanai, uzlabota ugunsdrošības, ugunsdzēsības, glābšanas un civilās aizsardzības funkciju izpildei nepieciešamā infrastruktūra (tajā skaitā speciālo transportlīdzekļu nodrošinājums), sekmētas noziedzības apkarošanas, sabiedriskās kārtības un drošības aizsardzības, personas tiesību un likumīgo interešu aizsardzības, valsts robežas drošības, iedzīvotāju uzskaites un dokumentēšanas, migrācijas un pilsonības jautājumu apakšnozares.

**1. Valsts ugunsdzēsības un glābšanas depo būvniecības turpināšana:**

*mērķis* – nodrošināt vienlīdz efektīvu, ātru un kvalitatīvu katastrofu pārvaldībā iesaistīto dienestu darbu visā valsts teritorijā;

*sagaidāmais rezultāts* – turpinot jaunu Valsts ugunsdzēsības un glābšanas depo būvniecību, kuros ir apvienotas Valsts ugunsdzēsības un glābšanas dienesta struktūrvienības ar citu iestāžu (Valsts policijas, Neatliekamās medicīniskās palīdzības dienesta u.c.) struktūrvienībām visā valsts teritorijā (gan Atveseļošanas un noturības mehānisma (ANM) īstenotā projekta, gan valsts pamatfunkciju īstenošanai paredzētā finansējuma ietvaros):

* tiks uzlabota reaģēšanā un katastrofu pārvaldībā iesaistīto dienestu sadarbība un koordinācija;
* uzlabota dienestu darbības efektivitāte un nodarbināto darba apstākļi;
* paaugstināta strādājošo darba produktivitāte un apmierinātība;
* nodrošināta pakalpojumu pieejamība, darbavietas;
* sniegta savlaicīgāka palīdzība iedzīvotājiem dažādās bīstamās situācijās, glābjot cilvēku dzīvības un materiālās vērtības;
* samazināsies neefektīvi un ar augstu enerģijas patēriņu ekspluatējamo objektu skaits;
* tiks veicināta atbildīga publisko īpašumu pārvaldība, kuros vienuviet tiks apvienoti vairāki katastrofu pārvaldības sistēmā strādājoši dienesti, tādējādi ļaujot sasniegt Ēku Atjaunošanas ilgtermiņa stratēģijā, Nacionālajā enerģētikas un klimata plānā 2021. – 2030. gadam un Latvijas pielāgošanās klimata pārmaiņām plānā laika posmam līdz 2030.gadam izvirzītos mērķus;

**2. Valsts ugunsdzēsības un glābšanas dienesta darbības efektivitātes paaugstināšana:**

*mērķis* – paaugstināt Valsts ugunsdzēsības un glābšanas dienesta gatavību krīzes situācijās un nodrošināt esošo struktūrvienību nepārtrauktu darbību;

*sagaidāmais rezultāts* – veicot Valsts ugunsdzēsības un glābšanas dienesta nolietoto speciālo transportlīdzekļu nomaiņu tiks:

* nodrošināts nepārtraukts speciālo transportlīdzekļu nodrošinājums pašreizējās kapacitātes saglabāšanai;
* pilnveidota Valsts ugunsdzēsības un glābšanas dienesta uzdevumu izpilde,
* sniegta savlaicīgāka palīdzība iedzīvotājiem dažādās bīstamās situācijās, glābjot cilvēku dzīvības un materiālās vērtības;
* savlaicīgāk un efektīvāk novērsti apdraudējumi videi;
* nodrošināta atbilstoša gatavība, lai stātos pretī esošajiem un arī nākotnes apdraudējumiem.

**3. Katastrofu, visaptverošās valsts aizsardzības un starptautiskās palīdzības nodrošināšanas spēju uzlabošana:**

*mērķis* – nodrošināt iekšlietu nozari ar kopīgām valsts materiālo rezervju un ikdienas resursu noliktavām;

*sagaidāmais rezultāts* – izbūvējot iekšlietu nozarei kopīgas valsts materiālo rezervju un ikdienas resursu noliktavas (Vienotais iekšlietu loģistikas centrs) tiks:

* izveidotas kopīgas valsts materiālo rezervju un ikdienas resursu noliktavas;
* modernizēta esoša valsts materiālo rezervju un visu iekšlietu resursu uzglabāšanas, uzskaites, inventarizācijas un izsniegšanas sistēma;
* nodrošināts moderns un efektīvs noliktavu plānojums, struktūra un tehnoloģisko priekšrocību ieviešana, lai tā būtu uz mērķu sasniegšanu un uzdevumu efektīvu īstenošanu vērsta.

**15. Izglītības un zinātnes ministrija**

Valsts budžeta finansējums investīciju projektu īstenošanai resorā 2025.gadā plānots **2,5** **milj. *euro***, tajā skaitā ES politiku instrumentu un pārējās ārvalstu finanšu palīdzības līdzfinansēto projektu īstenošanai **0,2** **milj. *euro*** apmērā. Paredzētais valsts budžeta ieguldījums investīcijām ir par 0,1 milj. *euro* jeb 2,7% lielāks, salīdzinot ar investīciju apjomu 2024. gada budžetā.

Ar resora investīcijām 2025. gadā tiks sekmēta latviešu valodas resursu digitalizācija un profesionālās izglītības mācību vides uzlabošana, tādejādi nodrošinot mācību vides attīstību un pieejamību. Kā arī tiks pilnveidota datu uzkrāšana, apstrāde un pieejamība Valsts izglītības informācijas sistēmā (turpmāk – VIIS) un Valsts pārbaudījumu informācijas sistēmā.

**1. Profesionālās izglītības iestāžu izglītības programmu materiāltehniskās bāzes uzlabošana un atjaunošana:**

*mērķis* – profesionālās izglītības iestāžu izglītības programmu materiāltehniskās bāzes uzlabošana un modernizēšana, mācību telpu labiekārtošana, turpinot mācību vides atbilstību, tautsaimniecības nozaru attīstību un uzlabojot profesionālās izglītības pieejamību;

*sagaidāmais rezultāts* – uzlabota un modernizēta profesionālo iestāžu izglītības programmu materiāltehniskā bāze un labiekārtotas mācību telpas.

**2. Latviešu valodas resursu digitalizācija:**

*mērķis* – izstrādāt un pilnveidot latviešu valodas digitālos resursus ilgtspējīgai valodas attīstībai un apguvei;

*sagaidāmais rezultāts* – konsultatīvā palīdzība latviešu valodas skolotājiem un digitālu brīvas pieejas resursu izstrāde un pilnveide latviešu valodas apguvei dažādām mērķa grupām, t.sk. diasporā, vietnes “Māci un mācies latviešu valodu” pārvaldība un pilnveide: izveidots viens orģināls interaktīvs materiāls, nodrošināta vietnes pārvaldība, pilnveidota viena e-vārdnīca, u.c. digitālie resursi; sniegts atbalsts pedagogiem pārejai uz mācībām valsts valodā pamatizglītības pakāpē nodrošināšanai: izstrādāti trīs elektroniskie brīvpieejas materiāli; nodrošināta vietnes perosnvarduatveide.lv papildināšana un latviešu valodas akciju vietnes vards.valoda.lv darbība sabiedrības iesaistei latviešu valodas prestiža paaugstināšanā, u.c.

**3. Valsts izglītības informācijas sistēmas un Valsts pārbaudījumu informācijas sistēmas attīstība:**

*mērķis* – pilnveidot datu uzkrāšanu, apstrādi un pieejamību VIIS un Valsts pārbaudījumu informācijas sistēmā;

*sagaidāmais rezultāts* – VIIS un Valsts pārbaudījumu informācijas sistēmas pilnveide, atbilstoši izmaiņām ārējā normatīvajā regulējumā, tajā skaitā, veidojot jaunu biznesa procesu atbalstu. Palielināta datu apmaiņas pieejamība starp dažādiem informācijas sistēmu pakalpojumiem (piemēram, uzlabota datu apmaiņa par pedagogu valsts valodas prasmes pārbaudes rezultātiem). Informācijas nodošana un saņemšana no pašvaldībām un citām institūcijām, izmantojot Datu izplatīšanas un pārvaldības (DAGR) platformu – divi datu komplekti. Izstrādāta un publicēta VIIS operatīvo datu vizualizācija, pilnveidojot VIIS publiskā portāla saturu un publicējot izglītības kvalitātes monitoringa rādītājus. Valsts pārbaudījumu informācijas sistēmas datu apstrādes uzlabojumi (trīs procesi).

**16. Zemkopības ministrija**

Valsts budžeta finansējums investīciju projektu īstenošanai resorā 2025. gadā plānots **4,0 milj. *euro***, tajā skaitā ES politiku instrumentu un pārējās ārvalstu finanšu palīdzības līdzfinansēto projektu īstenošanai **1,9 milj. *euro*** apmērā. Paredzētais valsts budžeta ieguldījums investīcijām ir par 0,1 milj. *euro* jeb 1,8% lielāks, salīdzinot ar investīciju apjomu 2024. gada budžetā.

ZM valsts budžeta investīcijas 2025. gadā tiks novirzītas pārvaldībā esošo valsts nekustamo īpašumu renovācijai, atjaunošanai, transportlīdzekļu iegādei, jaunu, modernu laboratorijas iekārtu iegādei, ZM un padotības iestāžu informācijas sistēmu un biroja tehnikas infrastruktūras attīstībai un pilnveidošanai.

**1. ZM padotības iestāžu (pārvaldībā esošo valsts nekustamo īpašumu) ēku kapitālais remonts, ēku renovācija un atjaunošana:**

*mērķis* – iestāžu pārvaldīšanā esošo valsts nekustamo īpašumu atjaunošana un pārbūve, kuri atrodas kritiski tehniskā stāvoklī, lai prioritāri novērstu avārijas situācijas;

*sagaidāmais rezultāts* – uzturēti pienācīgā stāvoklī ZM nekustamie īpašumi (Valsts meža dienesta (turpmāk – VMD) pārvaldīšanā esošo būvju tehniskā stāvokļa uzlabošana – Meža ugunsdzēsības staciju sanitāro mezglu pārbūve, kā arī staciju pielāgošana jaunu autocisternu uzglabāšanai, ierīkots pieslēgums centralizētajām ūdensvadu sistēmām, sakārtotas un modernizētas apkures sistēmas), kuri nodoti pārvaldīšanā VMD tā funkciju veikšanai, kā arī nodrošināta darba aizsardzības prasībām atbilstoša un droša darba vide.

**2. Transportlīdzekļu iegāde:**

*mērķis* – iestāžu nodrošināšana ar transportlīdzekļiem valsts uzraudzības funkciju veikšanai Latvijas teritorijā;

*sagaidāmais rezultāts* – pilnvērtīga normatīvajos aktos noteikto valsts uzraudzības un kontroles darbību veikšana (inspektoru nokļūšana uzraudzības objektos, valsts uzraudzības pasākumu ietvaros noņemto paraugu nogādāšana laboratorijās), kā arī loģistikas nodrošināšana starp Pārtikas un veterinārā dienesta (turpmāk – PVD) struktūrvienībām visā Latvijas teritorijā.

**3. ZM informācijas sistēmu un biroja tehnikas infrastruktūras attīstība:**

*mērķis* – lietotās serveru, datoru un biroja tehnikas atjaunošana un optimizācija, lai nodrošinātu informācijas sistēmu darbības nepārtrauktību un atbilstību mūsdienu veiktspējas, drošības un savietojamības prasībām;

*sagaidāmais rezultāts* – veikta esošās serveru, datoru un biroja tehnikas jaunināšana – nodrošinātas ZM pamatfunkciju izpildes nepārtrauktība, informācijas apstrādes ātrums un kvalitāte, attālināta darba iespējas – sabiedrībai sniegti kvalitatīvi un savlaicīgi iestādes pakalpojumi.

**4. ZM padotības iestāžu informācijas sistēmu attīstības pilnveidošana un papildināšana:**

*mērķis* – Meža valsts reģistra (MVR) sistēmas papildināšana, ieviešot jaunus tehnoloģiskos risinājumus, kas saistīti ar e-pakalpojumu izmantošanu, klientu apkalpošanu un papildus funkcionalitātes ieviešanu (VMD), mūsdienīga IT risinājumu ieviešana (PVD);

*sagaidāmais rezultāts* – palielināta esošā Meža valsts reģistra veiktspēja un atbilstoši VMD visu līmeņu struktūrvienību kompetencei nodrošināta kvalitatīva datu reģistrēšana, uzturēšana un pakalpojumu sniegšana, pilnvērtīga datu apmaiņa ar saistītajām ārējām sistēmām, pielāgota mobilā aplikācija jauno iekārtu izmantošanai un pārstrādāta PVD JUNDA informācijas sistēma atbilstoši mūsdienu IKT standartiem un tehnoloģijām.

**5. Jaunu, modernu laboratorijas iekārtu iegāde Nacionālās fitosanitārās laboratorijas, Nacionālās sēklu kontroles laboratorijas un Agroķīmijas laboratorijas uzturēšanas nodrošināšanai atbilstoši akreditācijas prasībām:**

*mērķis* – nodrošināt, ka Nacionālā fitosanitārā laboratorija darbojas kā references laboratorija karantīnas organismu diagnosticēšanā, uzturot drošu fitosanitāro stāvokli valstī, sekmējot augu un augu produktu eksportu; Nacionālās sēklu kontroles laboratorija darbojas kā references laboratorija sēklu kvalitātes noteikšanā un uztur starptautisku akreditāciju, tādējādi nodrošinot iespēju sēklaudzētājiem eksportēt Latvijā sertificētās sēklas materiālu; Agroķīmijas laboratorija īstenos references laboratorijas funkcijas augšņu jomā, nodrošinot informāciju par augsnes auglīgu un tās pārmaiņām;

*sagaidāmais rezultāts* – iegādājoties jaunas laboratorijas iekārtas, laboratorijas ievieš un akreditē jaunas starptautiski atzītas testēšanas metodes, operatīvi veic dažāda veida diagnosticēšanu un analīzes, darbiniekiem nodrošināta droša darba vide.

**6. Ilgtspējīga IKT pakalpojumu, resursu, sistēmu pārvaldība un attīstība:**

*mērķis* – nodrošināt mērķtiecīgu, lietpratīgu, ilgtermiņa IKT jomas attīstību un ekonomisku budžeta līdzekļu izmantošanu – VIS “Traktortehnikas un tās vadītāju valsts informācijas sistēmas” attīstība;

*sagaidāmais rezultāts* – pieejamo resursu ietvaros mērķtiecīgi attīstīt IKT, ņemot vērā lietotāju vajadzības un iespējas, vienlaikus pilnveidojot tehnisko un tehnoloģisko nodrošinājumu, kas nepieciešams iestādes (Valsts tehniskās uzraudzības aģentūras) mērķu sasniegšanai. VIS “Traktortehnikas un tās vadītāju valsts informācijas sistēma” – droša, ērta, kvalitatīva darbība un lietotāju prasībām atbilstoša turpmākā attīstība, kā arī arvien plašāka pāreja uz elektroniskiem dokumentiem un e-vides pakalpojumiem, vienlaikus maksimāli samazinot papīra dokumentu apriti.

**17. Satiksmes ministrija**

Valsts budžeta finansējums investīciju projektu īstenošanai resorā 2025.gadā plānots **330,9 milj. *euro***, tajā skaitā ES politiku instrumentu un pārējās ārvalstu finanšu palīdzības līdzfinansēto projektu īstenošanai **175,0** **milj. *euro*** apmērā. Paredzētais valsts budžeta ieguldījums investīcijām ir par 4,7 milj. *euro* jeb 1,4% lielāks, salīdzinot ar 2024. gadam plānoto investīciju apjomu Satiksmes ministrijas budžetā.

Ar resora investīcijām 2025. gadā tiks veicināta ilgtspējīga cilvēka mobilitātes vajadzību apmierināšana, vienlaikus sniedzot ieguldījumu valsts ekonomiskajā izaugsmē, tajā skaitā uzņēmējdarbības vides attīstībā un pieejamībā. Investīciju ietvaros plānots sasniegt šādus politikas rezultātus:

• uzlabotas mobilitātes iespējas;

• samazinātas SEG emisijas transportā, uzlabota vides, tajā skaitā gaisa, kvalitāte;

• nodrošināta konkurētspējīga un resursefektīva transporta un loģistikas sistēma;

• paaugstināta transporta drošība un drošums;

• sekmētas inovācijas un augsti kvalificētu nozares profesionāļu sagatavošana.

**1. Autoceļi:**

*mērķis* – nodrošināt integrētu, ilgtspējīgu transporta sistēmu, kas sniedz kvalitatīvas cilvēku un kravu mobilitātes iespējas visā valsts teritorijā, nodrošinot vietējo sasniedzamību, kā arī pamattīkla un visaptverošā tīkla sasaisti. Mērķa prioritāte ir kvalitatīva dzīves vide un teritoriju attīstība, nodrošinot valsts galveno un reģionālo autoceļu pārbūvi un atjaunošanu, mikromobilitātes infrastruktūras izbūvi drošas infrastruktūras attīstībai nākotnē;

*sagaidāmais rezultāts* – teritoriālās sasniedzamības uzlabošana, t.sk. samazinot ceļā pavadīto laiku, autoceļu kvalitātes paaugstināšana, nodrošinot pieejamu mikromobilitātes infrastruktūru, par pamatu izvirzot drošu pārvietošanos.

**2. Dzelzceļš:**

*mērķis* – nodrošināt integrētu, ilgtspējīgu transporta sistēmu, kas sniedz kvalitatīvas cilvēku un kravu mobilitātes iespējas visas valsts teritorijā, nodrošinot gan vietēju sasniedzamību, izmantojot dzelzceļu kā sabiedriskā transporta mugurkaulu, gan arī starptautisko savietojamību, pilnībā iekļaujoties ES pamattīklā (*Rail Baltica*);

*sagaidāmais rezultāts* – tiek nodrošināta integrācija Ziemeļjūras – Baltijas jūras transporta koridorā un līdz ar to arī ES kopējā dzelzceļa sistēmā. Tiek radītas iespējas loģistikas pakalpojumu attīstībai, nodrošinot jūras, dzelzceļa un auto-transportu multimodālos savienojumus, kā arī ieviests ES Militārās mobilitātes plāns, veidojot civilo-militāro divējādā pielietojuma dzelzceļa līniju.

**18. Labklājības ministrijas *pamatbudžets***

Valsts budžeta finansējums investīciju projektu īstenošanai resorā 2025. gadā plānots **10,6** **milj. *euro****,* tajā skaitā ES politiku instrumentu un pārējās ārvalstu finanšu palīdzības līdzfinansēto projektu īstenošanai **8,9 milj. *euro*** apmērā. Paredzētais valsts budžeta ieguldījums investīcijām ir par 6,9 milj. *euro* jeb 190,2% lielāks, salīdzinot ar investīciju apjomu 2024. gada budžetā.

Ar resora investīcijām 2025. gadā plānoti ieguldījumi infrastruktūras uzlabošanai un energoefektivitātes paaugstināšanai SIVA ēkās, pašvaldību pakalpojumu digitālajai transformācijai un pašvaldību atbalsta procesu modernizācijai un centralizācijai un IT sistēmu pilnveidošanai un pielāgošanai kvalitatīvu sociālo pakalpojumu sniegšanai.

**1. Infrastruktūras uzlabošanas un energoefektivitātes paaugstināšanas pasākumi Sociālās integrācijas valsts aģentūras ēkās:**

*mērķis* – Sociālās integrācijas valsts aģentūras īstenotā ANM projekta (3.1.2.4.i. investīcijas projekts “RAITI: Rehabilitācija. Atbalsts. Iekļaušana. TālākIzglītība) ietvaros veikta infrastruktūras pilnveidošana Slokas ielā 61, Jūrmalā, veikti energoefektivitātes paaugstināšanas pasākumi Dubultu prospektā 71, Jūrmalā, iegādāta materiāli tehniskās bāzes izveide kompetenču attīstības centram Slokas ielas 61 1. korpusā, Jūrmalā;

*sagaidāmais rezultāts* – veikta infrastruktūras pilnveide, nodrošinot vides pieejamību Slokas ielas 61 1. korpusā, Jūrmalā, uzlabojot infrastruktūru, tostarp vides piekļūstamību Slokas ielā 61, Jūrmalā, nodrošinot drošu un pieejamu vidi SIVA klientiem, paaugstināta ēkas energoefektivitāte, tādejādi samazinot nepieciešamo energoresursu patēriņu ēkas uzturēšanai. Aprīkots kompetenču attīstības centrs ar nepieciešamajām tehnoloģijām, iekārtām, inventāru, mēbelēm, datortehniku u.c., lai nodrošinātu kvalitatīvu pakalpojumu sniegšanu. Izveidots kompetenču attīstības centrs pakalpojumu sniegšanai personām ar funkcionāliem traucējumiem, neformālajiem aprūpētājiem, izglītības un sociālā darba jomas speciālistiem u.c.

**2. Pašvaldību pakalpojumu digitālā transformācija un pašvaldību atbalsta procesu modernizācija un centralizācija, t.sk. sadarbībā ar valsts pārvaldes institūcijām projekta “Labklājības nozares un pašvaldību sociālās sfēras platformas “*DigiSoc*” izstrāde un ieviešana”:**

*mērķis* – sociālo pakalpojumu sniegšanas digitālo instrumentu savietojamība pašvaldību sociālo dienestu darbības efektivitātes celšanai, kā arī darbības produktivitātes paaugstināšanai;

*sagaidāmais rezultāts* – projekta ietvaros izstrādātā platforma “*DigiSoc*” nodrošinās pašvaldībām nepieciešamo informācijas un komunikācijas tehnoloģiju funkcionalitāti, kā arī tiks digitāli uzlaboti pašvaldību procesi un koplietošanas pakalpojumi.

**3****. Nozares IT sistēmu pilnveidošana un pielāgošana kvalitatīvu sociālo pakalpojumu sniegšanai:**

*mērķis* – pilnveidot sociālo pakalpojumu klāstu, sociālās rehabilitācijas pakalpojumus, paaugstināt to kvalitāti un pieejamību, pilnveidojot labklājības nozares IT sistēmas, galvenokārt, SPOLIS sistēmu, pašvaldību lietojumprogrammas “SOPA” datu apmaiņas sistēmu (datu apmaiņas nodrošināšanai ar SPOLIS), Adopcijas reģistru, Bāriņtiesu un iestāžu, kurās uzturas bērni (piemēram, skolas, pirmsskolas izglītības iestādes, u.c.) informatīvo atbalsta sistēmu, Bezdarbnieku uzskaites un reģistrēto vakanču informācijas sistēmas “BURVIS” funkcionalitātes un saskarņu ar iekšējām un ārējām informācijas sistēmām pielāgošana ārējo normatīvo aktu izmaiņām, kā arī pašapkalpošanās portāla funkcionalitātes attīstība;

*sagaidāmais rezultāts* – pielāgotas informācijas sistēmas kvalitatīvākai sociālo pakalpojumu nodrošināšanai mazākaizsargātajām mērķgrupām, uzlabota IT sistēmu funkcionalitāte, nodrošinātas automātiskas datu apmaiņas (piemēram, no pašvaldībām), savlaicīga un operatīva datu ievade, tādējādi mazinot kļūdu iespēju un paātrinot pakalpojumu sniegšanu.

**18. Labklājības ministrijas *speciālais budžets***

Valsts budžeta finansējums investīciju projektu īstenošanai resorā 2025. gadā plānots **1,1** **milj. *euro***. Paredzētais valsts budžeta ieguldījums investīcijām ir par 0,03 milj. *euro* jeb 2,3% mazāks, salīdzinot ar investīciju apjomu 2024. gada budžetā.

Ar resora investīcijām 2025. gadā tiks uzlabotas un pielāgotas VSAA IT sistēmas, kā arī tiks nodrošināta VSAA pamatdarbības un atbalsta sistēmu darbības nepārtrauktība un optimāla IKT resursu izmantošana.

**1. VSAA IT sistēmu pielāgošana (SAIS un ISS programmatūras attīstība):**

*mērķis* – pielāgotas VSAA IT sistēmas pensiju, valsts sociālo pabalstu un atlīdzību izmaksu nodrošināšanai, tajā skaitā ņemot vērā arī likumdošanas izmaiņas;

*sagaidāmais rezultāts* – klientiem nodrošināta VSAA pakalpojumu kvalitatīva un savlaicīga sniegšana.

**2. VSAA IKT infrastruktūras atjaunošana:**

*mērķis* – atjaunot VSAA IKT infrastruktūru;

*sagaidāmais rezultāts* – nodrošināta VSAA pamatdarbības un atbalsta sistēmu darbības nepārtrauktība un optimāla IKT resursu izmantošana.

**19.Tieslietu ministrija**

Valsts budžeta finansējums investīciju projektu īstenošanai resorā 2025. gadā plānots **47,9** **milj. *euro***, tajā skaitā ES politiku instrumentu un pārējās ārvalstu finanšu palīdzības līdzfinansēto projektu īstenošanai **1,4** **milj. *euro***. apmērā. Paredzētais valsts budžeta ieguldījums investīcijām ir par 38,2 milj. *euro* jeb 44,4% mazāks, salīdzinot ar investīciju apjomu 2024. gada budžetā.

Būtiskākais investīciju palielinājums ir saistīts ar jaunā cietuma Liepājā būvniecību.

Ar resora investīcijām 2025. gadā tiks turpināta digitalizētas pārvaldes attīstība, nodrošinot sabiedrībai vienkāršu un ērtu piekļuvi tieslietu pakalpojumiem, plānoti būtiski ieguldījumi informācijas sistēmās, analīzes un apstrādes procesos, pārejot uz digitālu valsts pārvaldes procesu norises organizāciju, informācijas apriti un iestāžu savstarpējo sadarbību, kā arī nodrošinot uzticamu, drošu un stabilu visu tieslietu nozares pārziņā esošo informācijas sistēmu un reģistru darbību. Tāpat tiks nodrošināta iespēja uzkrāt informāciju un sniegt daudzveidīgus, kvalitatīvus pakalpojumus valsts ģeogrāfiskās informācijas un zemes pārvaldības jomā, ieviests vienotā īpašumu novērtēšanas princips, kā arī tiks veikti ieguldījumi ieslodzījuma vietu infrastruktūras uzlabošanā un attīstībā.

**1. Digitālo risinājumu ieviešana un informācijas sistēmu attīstība tiesās:**

*mērķis* – nodrošināt sabiedrībai pieejamību uzticamiem tiesu pakalpojumiem klātienē un attālināti;

*sagaidāmais rezultāts* – nodrošināta tiesu procesa dalībnieku un tiesu darbinieku iespēja attālinātam tiesas procesam, kā arī pilnveidotas uzticamu tiesas procesu atbalstošas informācijas sistēmas un tehnoloģiskie risinājumi.

**2. Drošības sistēmu ieviešana tiesās:**

*mērķis* – nodrošināt tiesnešu, tiesas darbinieku, tiesu procesu dalībnieku drošību un neaizskaramību;

*sagaidāmais rezultāts* – tiesas ir aprīkotas ar infrastruktūras drošības aizsardzības prasībām atbilstošiem risinājumiem (videonovērošanas, apsardzes un piekļuves kontroles sistēmas).

**3. Tiesas procesu nodrošināšana, apcietināto un notiesāto personu konvojēšana, īstenojot ieslodzīto konvojēšanas funkcijas pārdales plānu:**

*mērķis* – ieslodzīto dalība tiesu procesos nodrošināta ekonomiski izdevīgākā veidā, primāri piemērojot videokonferences risinājumu;

*sagaidāmais rezultāts* – izskatītas tiesas lietas, izmantojot videokonferences iespējas. Samazinātas konvojēšanas procesa izmaksas.

**4. Ieslodzījuma vietu infrastruktūras attīstība:**

*mērķis* – veidot drošu Latvijas ieslodzījuma vietu infrastruktūru;

*sagaidāmais rezultāts* – veikti infrastruktūras uzlabojumi ieslodzījuma vietās un turpināts jauna cietuma Liepājā būvniecības process.

**5. Tieslietu nozares iestāžu informācijas sistēmu pilnveidošana:**

*mērķis* – nodrošināt iestāžu uzturēto informācijas sistēmu pilnveidošanu, lai sekmētu valsts pārvaldē uzkrāto datu lietojumu iestāžu darbības nodrošināšanai un to atkalizmantošanas iespējas pakalpojumu sniegšanā;

*sagaidāmais rezultāts* – uzlabotas un modernizētas informācijas sistēmas, iekšējie procesi, datu izplatīšanas servisi un rīki atbilstoši esošās situācijas vajadzībām, nodrošināta datu apmaiņas risinājumu aktualizācija un pilnveidošana, ieviešot uz jauniem principiem balstītus datu pieprasījumus un datu analītikas risinājumus. Nodrošināta brīva pieeja Kadastra datiem, modernizētas un pilnveidotas informācijas sistēmas (piemēram, Valsts probācijas dienesta informācijas sistēma PLUS, Uzņēmumu reģistra informācijas sistēma, Uzturlīdzekļu garantiju fonda iesniedzēju un parādnieku reģistrs, Ieslodzīto informācijas sistēma).

**20. Klimata un enerģētikas ministrija**

Valsts budžeta finansējums investīciju projektu īstenošanai resorā 2025.gadā plānots **2,2 milj. *euro****,* tajā skaitā ES politiku instrumentu un pārējās ārvalstu finanšu palīdzības līdzfinansēto projektu īstenošanai **1,3** **milj. *euro*** apmērā. Paredzētais valsts budžeta ieguldījums investīcijām ir par 2,2 milj. *euro* jeb 10 848,4% lielāks, salīdzinot ar investīciju apjomu 2025.gada budžetā.

Ar resora investīcijām 2025. gadā tiks nodrošināta mūsdienīga darba vide un aprīkojums, e-pakalpojumu un monitoringa tīklu uzlabošana, uzskaites un kontroles sistēmas attīstība un vides izpratnes veidošana.

**1. Mūsdienīga darba vide un aprīkojums:**

*mērķis* – stiprināt ministrijas resora kapacitāti un kompetences, lai, īstenojot mūsdienīgas darba metodes, nodrošinātu efektīvu noteikto darbību mērķu sasniegšanu; optimālas darba vides izveide, nodrošinot produktivitātes palielināšanos un efektīvāku informācijas un zināšanu apmaiņu; nodrošināt mūsdienu tehnoloģiskajām un energoefektivitātes prasībām atbilstoša zvejas kontroles infrastruktūru, kurai būs ilgtspējīga ietekme uz zvejas kontroles funkciju izpildi nākotnē;

*sagaidāmais rezultāts* – nodrošināta datortehnikas nomaiņa un kopējo IT resursu un pielietojamo rīku attīstība; nodrošināta darba telpu un darba vietu aprīkošana ar iekārtām un atbilstošām mēbelēm; paaugstināta darbinieku darba produktivitāte; modernizēta un atjaunota, energoefektīva ēka; mūsdienīgu biroju izveide pakāpeniski visās Valsts vides dienesta ēkās, biroji aprīkoti ar jaunākajām tehnoloģiskajām iekārtām.

**2. E-pakalpojumu un monitoringa tīklu uzlabošana, uzskaites un kontroles valsts informācijas sistēmas attīstība:**

*mērķis* – attīstīta digitālo pakalpojumu vide un tās izmantošana, kā arī uzlabota datu kvalitāte, modernizēta esošā radiācijas monitoringa sistēma, uzlabojot sistēmas darbības kvalitāti un transformēt atkritumu pārvadājumu uzskaites sistēmu par vienotu atkritumu aprites uzskaites un kontroles valsts informācijas sistēmu;

*sagaidāmais rezultāts* –

* uzlabota Valsts vides dienesta sniegto e-pakalpojumu lietojamība, ieviesti jauni e-pakalpojumi; paaugstināts vides kontroles procesu automatizācijas līmenis un uzlabota vides datu kvalitāte;
* modernizēta esošā radiācijas monitoringa sistēma, nodrošinot 24 radiācijas monitoringa staciju detektoru nomaiņu ar jaunākiem detektoriem, kā arī uzstādīta viena jauna spektrometriskā stacija; papildus radiācijas monitoringa stacijām modernizētas datu reģistrēšanas ierīces, to vadības programmatūra un cita veida tehniskais nodrošinājums;
* atvieglota atkritumu aprites datu uzskaite un ziņošana komersantiem; stiprināta Valsts vides dienesta efektivitāte atkritumu aprites kontroles procesā; nodrošināta strukturētu datu pieejamība pašvaldībām un citām iestādēm pēc nepieciešamības.

**3. Vides izpratnes veidošana:**

*mērķis* – vides izpratnes un atbildības motivācijas veidošana sabiedrībā (nodrošināt, lai Latvijā tiek ievērotas normatīvajos aktos noteiktās vides aizsardzības prasības, kā arī efektīva, uz risku analīzi balstīta piesārņojuma un bioloģisko resursu izmantošanas kontrole un vides kvalitātes uzlabošana);

*sagaidāmais rezultāts* – uzņēmumu skaita palielinājums, kas ievēro vides aizsardzības prasības un strādā ar attiecīgo atļauju, licenci; pilnveidotas Valsts vides dienesta informācijas sistēmas, veikta informācijas sistēmu savstarpējā integrācija piesārņojuma kontroles procesu automatizācijai, pārkāpumu fiksēšanai, atkritumu apsaimniekošanas plūsmu izsekošanas nodrošināšanai, efektīvākai zemes dzīļu izmantošanas kontrolei; izmantotas MI tehnoloģijas pārkāpumu konstatēšanai piesārņojuma, zemes dzīļu un atkritumu aprites jomās; ar viedo tehnoloģiju palīdzību, sabiedrība iesaistīta vides aizsardzības prasību ievērošanas kontrolē; sabiedrības izpratnes par vides aizsardzības jautājumiem un prasībām palielinājums.

**21. Viedās administrācijas un reģionālās attīstības ministrija**

Valsts budžeta finansējums investīciju projektu īstenošanai resorā 2025. gadā plānots **14,3 milj. *euro***, tajā skaitā ES politiku instrumentu un pārējās ārvalstu finanšu palīdzības līdzfinansēto projektu īstenošanai **10,9** **milj. *euro*** apmērā. Paredzētais valsts budžeta ieguldījums investīcijām ir par 4,1 milj. *euro* jeb 39,7% lielāks, salīdzinot ar investīciju apjomu 2024. gada budžetā.

Ar resora investīcijām 2025. gadā tiks izstrādāts vienots un ātrdarbīgs datu izplatīšanas risinājums jeb nacionālā datu koplietošanas platforma, nodrošināta IT resursu un pielietojamo rīku attīstība, nodrošināts labvēlīgs dabas aizsardzības stāvoklis Eiropas nozīmes biotopiem vairākās *Natura* *2000* teritorijās, kā arī nodrošināta Latvijas dabas muzeja vides informācijas un izglītības centra pieejamība.

**1. Publisko pakalpojumu un IKT politikas īstenošana:**

*mērķis* – digitalizējot transformēta publiskā pārvalde, racionāli pārvaldīta organizatoriskā un tehnoloģiskā ekosistēma, kas ir iekšēji integrēta un ārēji atvērta kopīgas vērtības radīšanai, inovācijām un lietotājorientētai pieejai publisko pakalpojumu sniegšanā fiziskajā un digitālajā vidē, uzlabot kiberdrošības noturību kritiskās infrastruktūras un paaugstinātas drošības IKT risinājumiem; Eiropas digitālā vienotā tirgus stratēģijas ieviešana, attīstot digitālo pakalpojumu vidi un tās izmantošanu, kā arī sabiedrības IKT prasmju veicināšana;

*sagaidāmais rezultāts* – veikta datu izplatīšanas un pārvaldības platformas attīstīšana apliecinājumu automatizētai pārrobežu apmaiņai un vienreizējas iesniegšanas principa piemērošanai, kā arī datu kopu no septiņiem reģistriem pieslēgšanai, portāla Latvija.lv MI risinājuma izstrāde, Latvija.lv lietotāja darba vietas personas datu pārlūkošanas pakalpojuma attīstīšana, E-pakalpojumu izstrādes un publicēšanas pašapkalpošanās vides (platforma) izstrāde, tajā skaitā saistītu koplietošanas komponenšu attīstīšana. Vienreizes principa tehniskā sistēmas izstrāde. Oficiālo elektronisko adrešu informācijas sistēmas (E-adrese) attīstīšana, paredzot E-adreses IS kodola datubāzes nomaiņa uz atvērtā koda tehnoloģiju, E-adreses E-formu attīstīšanu, E-adreses E-rēķinu attīstīšanu, Jaunas e-adreses IS pārvaldības platformas izveide. Parakstu vākšanas sistēmas izveide pašvaldības referenduma ierosināšanai klātienē un elektroniski un interneta balsošanas sistēmas izveide pašvaldības referendumu nodrošināšanai pilna cikla apjomā.

Nodrošināta publisko pakalpojumu un IKT risinājumu pieejamība, ātra un ērta piekļuve pakalpojumiem portālā www.latvija.lv , nodrošināta Valsts informācijas sistēmu savietotāja, Valsts pārvaldes pakalpojumu portāla www.latvija.lv, Elektroniskās iepirkumu sistēmas uzturēšana, kā arī ERAF pabeigtajos projektos izveidoto IKT risinājumu uzturēšana un pilnveidošana.

**2. Latvijas Īpaši aizsargājamo dabas teritoriju apsaimniekošana, Latvijas bioloģiskās daudzveidības saglabāšana:**

*mērķis* – bioloģiskās daudzveidības saglabāšana, līdzsvarojot ekoloģiskās, ekonomiskās un sociālās intereses, īstenojot daudzveidīgas dabas pārvaldības izglītības aktivitātes, veidot sabiedrībā priekšstatu par Latvijas dabu kā nacionālo bagātību, daļu no pasaules dabas daudzveidības; sekmēt mērķtiecīgu, labprātīgu un apzinātu ilgtspējīgu dabas resursu apsaimniekošanu un dabas mantojuma saglabāšanu nākamajām paaudzēm, sekmēt pozitīvas vides apziņas veidošanos sabiedrībā;

*sagaidāmais rezultāts* – nodrošināts labvēlīgs dabas aizsardzības stāvoklis Eiropas nozīmes biotopiem vairākās *Natura 2000* teritorijās, gan ārpus tām, kas uzlabos dzīves apstākļus ar šīm dzīvotnēm saistītām sugām. Uzlabota aplikācija dižkoku pieteikšanai. Popularizēta un izglītota sabiedrība par sugām, to daudzveidību uz kokiem, kā arī izveidota izstāde “Salacas krastos un dzelmē”. Tiks veikta zemes iegāde, lai nodrošinātu pilnīgāku bioloģiskās daudzveidības saglabāšanu, kā arī veicināta labvēlīga dabas aizsardzības stāvokļa sasniegšana ES nozīmes biotopiem un sugām, dabai draudzīgo risinājumu un preventīvo pasākumu īstenošana dabas aizsardzībā.

**3. Mūsdienīga darba vide un aprīkojums:**

*mērķis* – stiprināt ministrijas resora kapacitāti un viedo kompetences, lai, īstenojot mūsdienīgas darba metodes, nodrošinātu efektīvu noteikto darbību mērķu sasniegšanu; optimālas darba vides izveide, nodrošinot produktivitātes palielināšanos un raitāku informācijas un zināšanu apmaiņu;

*sagaidāmais rezultāts* – nodrošināta datortehnikas nomaiņa un kopējo IT resursu un pielietojamo rīku attīstība; darbinieku un visas komandas produktīvs darbs, sasniedzot vislabākos rezultātus.

**22. Kultūras ministrija**

Valsts budžeta finansējums investīciju projektu īstenošanai resorā 2025.gadā plānots **4,8** **milj. *euro***, tajā skaitā ES politiku instrumentu un pārējās ārvalstu finanšu palīdzības līdzfinansēto projektu īstenošanai **1,0** **milj. *euro*** apmērā. Paredzētais valsts budžeta ieguldījums investīcijām ir par 1,0 milj. *euro* jeb 17,6% mazāks, salīdzinot ar investīciju apjomu 2024. gada budžetā. Samazinājumu veido finansējuma izmaiņas Latvijas Nacionālā vēstures muzeja Rīgas pils ekspozīcijas sagatavošanas izdevumos un pabeidzot Nacionālā Rakstniecības un mūzikas muzeja ekspozīcijas Mārstaļu ielā 6, Rīgā, izveidi.

Ar resora investīcijām 2025. gadā tiks sekmēta tautsaimniecības attīstība un Latvijas kultūras piedāvājuma konkurētspēja ES un pasaulē. Tāpat tiks veikts ieguldījums valsts kultūrizglītības iestāžu tehniskajā nodrošinājumā, muzeju ekspozīciju pilnveidē, digitālā kultūras mantojuma satura uzturēšanā un kultūras mantojuma ilgtspējas nodrošināšanai.

**1. Profesionālās vidējās izglītības pieejamības celšana:**

*mērķis* – nodrošināt kvalitatīvu mācību vidi atbilstoši izglītības programmu prasībām, lai sekmētu kultūras nozares talantu attīstību;

*sagaidāmais rezultāts* – darba tirgum sagatavotāks jaunietis, kas ieguvis izglītību kvalitatīvā, modernā un mākslas un mūzikas izglītības specifikai pielāgotā mācību vidē.

1. **Kultūras mantojuma iestāžu infrastruktūras uzlabošana:**

*mērķis* – nodrošināt kultūras attīstību, pieejamību un saglabāšanu nākamajām paaudzēm;

*sagaidāmais rezultāts* – kultūras mantojuma iestādēs uzlabota un modernizēta infrastruktūra, tajā skaitā ekspozīciju pieejamība, kas nodrošinās kvalitatīvu un daudzveidīgu kultūras piedāvājuma pieejamību (tajā skaitā Nacionālā muzeju krājuma) plašai sabiedrībai un dažādām tās mērķgrupām, kā arī cels Latvijas kultūras konkurētspēju.

**3. Latvijas kultūras piedāvājuma konkurētspējas celšana:**

*mērķis* – uzlabot kultūras piedāvājumu, ceļot kultūras piedāvājuma kvalitāti, modernizējot un uzlabojot kultūras institūciju pieejamību dažādām mērķgrupām;

*sagaidāmais rezultāts* – Latvijas kultūras piedāvājuma kvalitātes paaugstināšana, nodrošinot kultūras institūciju tehniskā aprīkojuma pilnveidi un modernizāciju.

*mērķis* – veicināt kultūras mantojuma saglabāšanu, pārmantojamību un attīstību, popularizējot grāmatu lasīšanas veicināšanu

*sagaidāmais rezultāts* – uzlabots kultūras piedāvājums bibliotēkās, nodrošinot publiskās bibliotēkas ar pilnīgāku un aktuālāku grāmatu klāstu.

**4. Kultūras mantojuma digitālās infrastruktūras pilnveide:**

*mērķis* – nodrošināt sabiedrībai plašu viegli lietojamu digitālā kultūras mantojuma pakalpojumu klāstu;

*sagaidāmais rezultāts* – pilnveidots kultūras nozares digitālais datu centrs un kultūras mantojuma digitālā infrastruktūra, pilnveidoti Latvijas Nacionālā arhīva IT procesi, nodrošināta digitālā kultūras mantojuma satura uzturēšana.

**24. Valsts kontrole**

Valsts budžeta finansējums investīciju projektu īstenošanai resorā 2025. gadā plānots **0,1** **milj. *euro****.* Paredzētais valsts budžeta ieguldījums investīcijām ir vienāds, salīdzinot ar investīciju apjomu 2024. gada budžetā.

Ar resora investīcijām 2025. gadā plānota pamatdarbības nepārtrauktības nodrošināšanai nepieciešamā pamatkapitāla iegāde.

**Valsts kontroles pamatdarbības nepārtrauktības nodrošināšanai nepieciešamā pamatkapitāla iegāde:**

*mērķis* –veicināt efektīvu, atbildīgu, sabiedrības interesēm atbilstošu un caurskatāmu publiskā sektora institūciju darbību;

*sagaidāmais rezultāts* – veiktas lietderības, atbilstības un apvienotās revīzijas sabiedrībai būtiskās jomās.

**28. Augstākā tiesa**

Valsts budžeta finansējums investīciju projektu īstenošanai resorā 2025. gadā plānots **0,1** **milj. *euro****.* Paredzētais valsts budžeta ieguldījums investīcijām ir vienāds, salīdzinot ar investīciju apjomu 2024. gada budžetā.

Ar resora investīcijām 2025. gadā plānots nodrošināt Augstākās tiesas tiesnešiem un darbiniekiem atbilstošu darba vidi un tehnoloģisko nodrošinājumu darba pienākumu veikšanai.

**Tiesiskuma īstenošana, veidojot vienotu un stabilu tiesību piemērošanas praksi kasācijas instancē:**

*mērķis* – nodrošināt Augstākās tiesas tiesnešiem un darbiniekiem atbilstošu darba vidi un tehnoloģisko nodrošinājumu darba pienākumu veikšanai;

*sagaidāmais rezultāts* – Augstākās tiesas tiesneši un darbinieki darba pienākumus veic drošā, sakārtotā un ergonomiskā darba vidē. Darba pienākumu veikšanai tiek nodrošinātas nepieciešamās tehnoloģiskās iekārtas, kā arī nodrošināta nepieciešamo informācijas tehnoloģiju pieejamība.

**29. Veselības ministrija**

Valsts budžeta finansējums investīciju projektu īstenošanai resorā 2025. gadā plānots **3,7** **milj. *euro***. Paredzētais valsts budžeta ieguldījums investīcijām ir par 0,1 milj. *euro* jeb 3,0% mazāks, salīdzinot ar investīciju apjomu 2024. gada budžetā.

Ar resora investīcijām 2025. gadā plānots nodrošināt Veselības ministrijas padotības iestāžu funkciju, uzdevumu pilnvērtīgu un savlaicīgu izpildi.

**1. Pirmsslimnīcas neatliekamās medicīniskās palīdzības pieejamība:**

*mērķis* – Nodrošināt Veselības ministrijas padotības iestādes – Neatliekamās medicīniskās palīdzības dienesta (turpmāk – NMPD), funkciju, uzdevumu pilnvērtīgu un savlaicīgu izpildi, tajā skaitā militāros apdraudējumos;

*sagaidāmais rezultāts* – piešķirto līdzekļu ietvaros tiks nodrošināta NMPD operatīvo medicīnisko transportlīdzekļu parka atjaunošana, datortehnikas, datu centra iekārtu nomaiņa un paplašināšana neatliekamās medicīniskās palīdzības punktos, neatliekamās medicīniskās palīdzības brigāžu aprīkojuma atjaunošana – medicīnisko iekārtu iegāde, neatliekamās medicīniskās palīdzības brigāžu punktu saimnieciskā aprīkojuma iegāde vai atjaunošana, kā arī degvielas uzglabāšanas tvertnes iegāde katrā brigāžu atbalsta centrā, lai nodrošinātu operatīvo medicīnisko transportlīdzekļu darbību un NMPD brigāžu darba nepārtrauktību militārās apdraudējuma gadījumā pirmajās 48 – 72 stundās.

**2. Veselības aprūpes pakalpojumu pieejamība:**

*mērķis* – Nodrošināt Veselības ministrijas padotības iestādes – Nacionālā veselības dienesta funkciju, uzdevumu pilnvērtīgu un savlaicīgu izpildi;

*sagaidāmais rezultāts* – piešķirto līdzekļu ietvaros tiks nodrošināta Nacionālā veselības dienesta vadības informācijas sistēmas pilnveidošana, veselības aprūpes saņēmēju datubāzes portāla paplašināšana, datortehnikas iegāde, Oracle un Microsoft licences iegāde, VIS, VVIS, KZRU informācijas sistēmu uzturēšana, kā arī vakcinācijas fakta automatizēta procesa uzturēšana.

**3. Kvalitatīvu asins komponentu sagatavošana un izplatīšana ārstniecības iestādēm:**

*mērķis* – Nodrošināt Veselības ministrijas padotības iestādes – Valsts Asinsdonoru centra funkciju, uzdevumu pilnvērtīgu un savlaicīgu izpildi;

*sagaidāmais rezultāts* – piešķirto līdzekļu ietvaros tiks nodrošināta Valsts Asinsdonoru centra medicīnisko iekārtu atjaunošana, rezerves dīzeļģeneratora iegāde, lai nodrošinātu Valsts Asinsdonoru centra darbību un gatavās produkcijas uzglabāšanu elektroenerģijas pārrāvumu gadījumā, asins/asins komponentu maisu caurulīšu mobilā izkausēšanas iekārtas QSEAL FREE iegāde, kā arī datortehnikas iegāde ārstniecības iestāžu Asins kabinetiem.

**30. Satversmes tiesa**

Valsts budžeta finansējums investīciju projektu īstenošanai resorā 2025. gadā plānots **0,03 milj. *euro****.* Paredzētais valsts budžeta ieguldījums investīcijām ir par 0,02 milj. *euro* jeb 164,6% lielāks, salīdzinot ar investīciju apjomu 2024. gada budžetā.

Ar investīcijām 2025. gadā, plānota datortehnikas un biroja tehnikas nodrošināšana.

1. **Satversmes tiesas funkciju nodrošināšana:**

*mērķis* – Satversmes tiesas datortehnikas, biroja tehnikas iegādes nodrošināšana;

*sagaidāmais rezultāts* – nolietotās datortehnikas, biroja tehnikas uzlabošana, atjaunošana.

1. **Satversmes tiesas IT sistēmu drošības un ilgtspējas nodrošināšana:**

*mērķis* – Satversmes tiesas darbības nepārtrauktības un datu papildu drošības nodrošināšana dažādu nelabvēlīgu apstākļu ietekmē;

*sagaidāmais rezultāts* – Satversmes tiesas serveru un IT sistēmu rezerves kopiju glabāšana ārpus Satversmes tiesas telpām.

**32. Prokuratūra**

Valsts budžeta finansējums investīciju projektu īstenošanai resorā 2025. gadā plānots **2,4** **milj. *euro***tajā skaitā ES politiku instrumentu un pārējās ārvalstu finanšu palīdzības līdzfinansēto projektu īstenošanai **0,3** **milj. *euro***apmērā*.* Paredzētais valsts budžeta ieguldījums investīcijām ir par 1,5 milj. *euro* jeb 166,8% lielāks, salīdzinot ar investīciju apjomu 2024. gada budžetā.

Ar resora investīcijām 2025. gadā plānots informācijas tehnoloģiju infrastruktūras attīstība prokuratūrai noteikto funkciju izpildes veicināšanai.

**1. Prokuratūras informācijas tehnoloģiju infrastruktūras attīstība Prokuratūras darbības stratēģijā 2022. – 2027. gadam noteikto stratēģisko mērķu sasniegšanai un prokuratūrai noteikto funkciju izpildes veicināšanai (ietver: 1) 2025. gada prioritārais pasākums “Prokuratūras informācijas sistēmas pārvaldības un arhitektūras ietvara pilnveide”; 2) 2023. gada prioritārais pasākums “Prokuratūras informācijas sistēmas ProIS attīstība un pilnveide, tehniskais nodrošinājums un tehnoloģisko risinājumu attīstība”; 3) 2020. gada prioritārais pasākums “Prokuratūras informācijas tehnoloģiju infrastruktūras uzturēšana un nepieciešamā drošības līmeņa nodrošināšana”; 4) prokuratūras struktūrvienību materiāltehniskais nodrošinājums) (pavisam kopā 2 046 383 *euro*):**

*mērķis* – Prokuratūras informācijas sistēmas ProIS veiktspējas uzlabošana un aktuālajām tehnoloģiskajām tendencēm atbilstošu un ilgtspējīgu sistēmas arhitektūras risinājumu rašana ātrākai un efektīvākai informācijas apmaiņai kriminālprocesā, administratīvajā procesā tiesā, kā arī prokuratūras informācijas tehnoloģiju infrastruktūras uzturēšana, pakāpeniska atjaunošana, pilnveide un nepieciešamā drošības līmeņa nodrošināšana;

*sagaidāmais rezultāts* – Uzlabota ProIS veiktspēja un rasti atbilstoši un ilgtspējīgi sistēmas arhitektūras risinājumi. Tehniskā nodrošinājuma atbilstība informācijas tehnoloģiju pieejamības, integritātes un konfidencialitātes faktoriem.

**2. Projekta “Prokuratūras informācijas sistēmas attīstība – E-lietas 2. posms” īstenošana (kopā 337 264 *euro*):**

*mērķis* – E-lietas programmas turpmāka attīstība un pilnveide;

*sagaidāmais rezultāts* – Nodrošināti E-lietas platformas un ar to savienoto informācijas sistēmu papildinājumi, izstrādāti jauni koplietošanas risinājumi, paplašinot elektroniskas datu apmaiņas iespējas un veicinot pakalpojumu digitalizāciju. Veikti ProIS pilnveidojumi, kas nodrošina sistēmā pieejamo datu apmaiņu kopīgajā elektronisko lietu katalogā; veiktas ieviesto koplietošanas risinājumu izmantošanas un attīstības aktivitātes, nodrošinot un nostiprinot vienotu pieeju datu apmaiņā izmeklēšanas un tiesvedības procesu ietvaros.

**35. Centrālā vēlēšanu komisija**

Valsts budžeta finansējums investīciju projektu īstenošanai resorā 2025. gadā plānots **0,002 milj.** ***euro****.* Paredzētais valsts budžeta ieguldījums investīcijām ir vienāds, salīdzinot ar investīciju apjomu 2024. gada budžetā.

Ar resora investīcijām 2025. gadā plānota pakāpeniska Centrālās vēlēšanu komisijas biroja datortehnikas atjaunošana.

**Datortehnikas atjaunošana:**

*mērķis* – nodrošināt pakāpenisku datortehnikas nomaiņu;

*sagaidāmais rezultāts* – pakāpeniska Centrālās vēlēšanu komisijas biroja datortehnikas atjaunošana. 2025. gadā šim mērķim paredzēts finansējums 1 992 *euro*.

**46. Sabiedriskie elektroniskie plašsaziņas līdzekļi**

Valsts budžeta finansējums investīciju projektu īstenošanai resorā 2025. gadā plānots **0,004 milj.** ***euro***. Paredzētais valsts budžeta ieguldījums investīcijām ir vienāds, salīdzinot ar investīciju apjomu 2024. gada budžetā.

Paredzētais finansējums nepieciešams, lai nodrošinātu un atjaunotu iestādes materiāltehnisko bāzi, t.sk. datortehnikas iegādei, licenču iegādei un darba vietu labiekārtošanai.

**Materiāltehniskās bāzes atjaunošana darba nodrošināšanai:**

*mērķis* – nodrošināt darbiniekus ar datortehniku darba pienākumu veikšanai;

*sagaidāmais rezultāts* – nodrošināta darbam nepieciešamās materiāltehniskās bāzes atjaunošana: iegādāti datori un datorprogrammas, kā arī darba vietu labiekārtošana atbilstoši drošas un ergonomiskas darba vietas prasībām.

**47. Radio un televīzijas regulators**

Valsts budžeta finansējums investīciju projektu īstenošanai resorā 2025. gadā plānots **0,02 milj.** ***euro***. Paredzētais valsts budžeta ieguldījums investīcijām ir par 0,002 milj. *euro* jeb 10,6% mazāks, salīdzinot ar investīciju apjomu 2024. gada budžetā.

Lai nodrošinātu materiāltehnisko līdzekļu iegādi, kā rezultātā tiks uzlabots un atjaunots materiāltehniskais nodrošinājums darbinieku pienākumu izpildei un papildinātu tīmekļa vietņu satura uzskaites un analīzes rīka funkcionalitāti.

**Materiāltehniskās bāzes atjaunošana darba nodrošināšanai**

*mērķis* – nodrošināt darbiniekus ar datortehniku darba pienākumu veikšanai un uzlabot tīmekļa vietņu satura uzskaites un analīzes rīka funkcionalitāti;

*sagaidāmais rezultāts* – nodrošināta darbam nepieciešamā materiāltehniskā bāze: iegādāti datori un datorprogrammas, kā arī darba vietu labiekārtošana atbilstoši drošas un ergonomiskas darba vides prasībām un uzlabota tīmekļa vietņu satura uzskaites un analīzes rīka funkcionalitāte.