6. Grozījumi tiesību aktos

**Likumprojekts “Grozījumi likumā “Par nodokļiem un nodevām””**

Likumprojekts “Grozījumi likumā “Par nodokļiem un nodevām”” paredz:

- paplašinātu Būvnieku darba laika uzskaites sistēmas lietošanu arī mazākos būvniecības objektos, tādējādi uzlabojot darba laika uzskaiti un nodokļu nomaksas disciplīnu. Vienlaikus nepieciešams uzlabot Valsts vienotā darba laika uzskaites datu bāzes datu kvalitāti, samazinot Valsts vienotā darba laika uzskaites datu bāzes datu ticamības diapazonu no 20% līdz 15%;

- pilnveidotu nodokļu nomaksas uzraudzību, ierobežojot skaidras naudas apriti, kā arī veicinātu bezskaidras naudas izmantošanu darījumos. Papildus tā mērķis ir arī pilnveidot tiesisko regulējumu, kas paredz informācijas sniegšanu VID par aizdomīgiem darījumiem;

- uzlabotu nodokļu nomaksas disciplīnu un mazinātu ēnu ekonomiku, kā arī atturētu nodokļu maksātājus no pārkāpumu izdarīšanas, nosakot tādus instrumentus, lai VID veikto pārbaužu rezultātā papildu aprēķinātie nodokļu maksājumi valsts budžetā tiktu samaksāti savlaicīgi un pilnā apmērā, kā arī konstatētie pārkāpumi tiktu savlaicīgi novērsti un nepieļauti nākotnē.

Likumprojekts stājas spēkā 2025. gada 1. janvārī.

**Likumprojekts “Grozījumi likumā “Par izložu un azartspēļu nodevu un nodokli””**

Likumprojekts “Grozījumi likumā “Par izložu un azartspēļu nodevu un nodokli”” paredz:

* sākot ar 2025. gadu:
  + paaugstināt izložu nodokļa likmi izlozēm (arī momentloterijām) no 10% apmēra uz 15% apmēru;
  + paaugstināt azartspēļu nodevu par azartspēļu organizēšanas licences pārreģistrāciju no 37 000 *euro* apmēra uz 45 000 *euro* apmēru par katru kārtējo gadu;
* sākot ar 2027. gadu:
  + paaugstināt azartspēļu nodokļa likmi azartspēļu automātiem (par katra azartspēļu automāta katru spēles vietu) par kalendāro gadu no 6204 *euro* uz 7440 *euro*;
  + paaugstināt azartspēļu nodokļa likmi ruletei un kāršu un kauliņu spēlei (par katru galdu) par kalendāro gadu no 33 696 *euro* uz 40 440 *euro*;
  + paaugstināt azartspēļu nodokļa likmi veiksmes spēlei pa tālruni un totalizatoram un derībām no 15% apmēra uz 18% apmēru no šīs spēles organizēšanas ieņēmumiem;
  + paaugstināt azartspēļu nodokļa likmi bingo no 10% apmēra uz 12% apmēru no šīs spēles organizēšanas ieņēmumiem;
  + paaugstināt azartspēļu nodokļa likmi interaktīvajām azartspēlēm no 12% apmēra uz 15% apmēru no šīs spēles organizēšanas ieņēmumiem.

Likumprojekts stājas spēkā 2025. gada 1. janvārī.

**Likumprojekts “Grozījumi Azartspēļu un izložu likumā”**

Likumprojekts “Grozījumi Azartspēļu un izložu likumā” paredz palielināt VAS “Latvijas Loto” valsts budžetā iemaksāto dividenžu apjomu 2025., 2026. un 2027. gadā, papildus nomaksājot uzņēmuma ienākuma nodokli no dividendēm saskaņā ar normatīvajiem aktiem.

Likumprojekts stājas spēkā 2025. gada 1. janvārī.

**Likumprojekts “Grozījumi likumā “Par akcīzes nodokli””**

Likumprojekts “Grozījumi likumā “Par akcīzes nodokli”” paredz pārskatīt akcīzes nodokļa piemērošanu, lai varētu daļēji kompensēt gan darbaspēka nodokļu ieņēmumu samazinājumu, gan arī palielināt valsts budžeta līdzekļus, sevišķi pašreizējos apstākļos, kad kritiski ir nepieciešams finansējums ārējai un iekšējai drošībai u.c. sabiedrībai būtiskiem pasākumiem. Ar likumprojektu ir paredzēts:

* pakāpeniski plānots paaugstināt akcīzes nodokļa likmes degvielai, kā arī degvielai, dabasgāzei un naftas gāzēm, ko izmanto par kurināmo, par CO2 komponenti;
* atcelt akcīzes nodokļa atbrīvojumu naftas produktiem, ko izmanto elektroenerģijas ražošanā un koģenerācijā, nosakot akcīzes nodokļa likmi kā naftas produktiem, kurus izmanto kā kurināmo;
* no 2025. gada plānots paaugstināt akcīzes nodokļa likmi bezalkoholiskajiem dzērieniem ar cukura saturu līdz 8 g (neieskaitot) uz 100 ml no 7,4 *euro* par 100 litriem līdz 11,0 *euro* par 100 litriem;
* no 2027. gada, lai mazinātu akcīzes nodokļa likmju starpību starp Baltijas valstīm, paaugstināt akcīzes nodokļa likmi arī alkoholiskajiem dzērieniem, t.sk., alum, tabakas izstrādājumiem un pēc izmantošanas mērķa līdzīgiem produktiem;
* noteikt 200 litru degvielas apjoma ierobežojumu no trešās valsts iebraucošā komerciālā transportlīdzekļa standarttvertnēs.

Likumprojekts stājas spēkā 2025. gada 1. janvārī.

**Likumprojekts “Grozījumi likumā “Par iedzīvotāju ienākuma nodokli””**

Likumprojekts “Grozījumi likumā “Par iedzīvotāju ienākuma nodokli”” paredz uzlabot darbaspēka konkurētspēju Baltijas reģionā un mazināt darbaspēka nodokļu slogu darba ņēmējiem ar zemu un vidēju atalgojumu, kā arī vienkāršot iedzīvotāju ienākuma nodokļa piemērošanu. Ar likumprojektu tiek pārskatītas iedzīvotāju ienākuma nodokļa likmes un neapliekamā minimuma sistēma. Likumprojektā paredzēti šādi grozījumi:

* diferencētais neapliekamais minimums tiek aizstāts ar vienotu (fiksētu) neapliekamo minimumu, kas tiks piemērots neatkarīgi no bruto ienākuma apmēra (neapliekamais minimums 2025. gadā – 510 *euro* mēnesī, 2026. gadā – 550 *euro* mēnesī, no 2027. gada – 570 *euro* mēnesī);
* palielināts pensionāra neapliekamais minimums līdz 12 000 *euro* gadā (1 000 *euro* mēnesī);
* ieviestas divu pakāpju nodokļa progresīvās likmes – 25,5% apmērā ienākumiem, kas nepārsniedz 105 300 *euro* gadā, un 33% apmērā ienākumiem, kas pārsniedz šo slieksni;
* izlīdzinātas nodokļu likmes ienākumu veidiem, kuriem nepiemēro progresīvās likmes, 20% likmi aizstājot ar 25,5% likmi;
* ieviesta nodokļa papildu likme 3% apmērā, kura tiks piemērota ienākumiem virs 200 000 *euro* gadā;
* paplašināti nodokļa atvieglojumi maksājumiem, ko darba devējs veic atbilstoši noslēgtajiem koplīgumiem. Atvieglojums turpmāk tiks attiecināts arī uz darba devēja segtajiem darbinieka pārcelšanās, izmitināšanas un transporta izdevumiem. Atvieglojuma apmērs tiks noteikts kopējā limita veidā uz visiem darbiniekiem (reizinot vidējo darbinieku skaitu ar 700 *euro)*;
* līdz 2027. gada 31. decembrim pagarināts laika periods, kura ietvaros autoratlīdzības saņēmējiem ir iespēja nereģistrēties kā saimnieciskās darbības veicējiem, bet ienākuma izmaksātājs nodokli ietur ienākuma gūšanas vietā;
* palielināts ar nodokli neapliekamais apmērs darba devēja izmaksātajam bērna piedzimšanas pabalstam un bēru pabalstam līdz 500 *euro*, bet darba devēja dāvanām – līdz 100 *euro* taksācijas gadā;
* no 2025. gada vienādots iedzīvotāju ienākuma nodokļa atbrīvojuma apmērs par konkursos un sacensībās saņemtajām mantiskajām un naudas balvām (prēmijām) un noteikt tām vienotu atbrīvojuma apmēra limitu 1 500 *euro* gadā;
* līdz 2029. gadam pagarināts termiņš, kurā ar nodokli apliekamajā ienākumā neiekļauj saņemtās summas, kas izmaksātas kā valsts atbalsts lauksaimniecībai vai ES atbalsts lauksaimniecībai un lauku attīstībai, kā arī noteikts atbrīvojums šajā termiņā arī citiem pēc būtības un mērķa līdzvērtīgiem valsts institūciju veiktajiem atbalsta maksājumiem.

Likumprojekts stājas spēkā 2025. gada 1. janvārī.

**Likumprojekts “Grozījumi likumā par budžetu un finanšu vadību”**

Likumprojekts “Grozījumi likumā par budžetu un finanšu vadību” paredz:

1) jaunāku pašvaldību finanšu stabilizācijas procesa regulējumu, ņemot vērā gan administratīvi teritoriālo reformu, kā rezultātā ir izveidotas lielākas pašvaldības, gan tehniskās digitalizācijas iespējas Valsts kases sistēmās, un līdzvērtīgas atbildības noteikšanu pašvaldību vadītājiem par saistību uzņemšanos bez asignējuma un apropriācijas izpildi, kā tas šobrīd ir noteikts budžeta finansētu institūciju vadītājiem;

2) izmaiņas, lai īstenotu efektīvu iestāžu pārskatu sagatavošanas procesu, ņemot vērā, ka Valsts kase ar 2025. gada 1. janvāri pārņems ministriju grāmatvedības uzskaites funkciju, un salāgotu Likuma par budžetu un finanšu vadību normas ar Saeimā iesniegtajiem grozījumiem Valsts kontroles likumā. Vienlaikus paredz, ka no valsts budžeta daļēji finansētas atvasinātas publiskas personas un budžeta nefinansētas iestādes patstāvīgi, izslēdzot nozares iesaisti, iesniegs Valsts kasei gada, mēneša un ceturkšņa pārskatu vai konsolidēto gada, mēneša un ceturkšņa pārskatu. Tādējādi turpmāk finanšu pārskatos informācija par valsts budžeta iestādēm atbilstoši valsts budžeta likumam būs nodalīta no atvasinātu publisku personu finanšu informācijas, lai nodrošinātu Saeimu un MK ar informāciju lēmumu pieņemšanai;

3) pirmos soļus valsts budžeta procesu reformai, pienākuma noteikšanu ministrijām:

- valsts budžeta likumprojekta paskaidrojumos ietvert politikas rezultatīvajiem radītājiem tādas plānotās vērtības, kuras ir paredzēts sasniegt ar valsts budžeta likumā piešķirto finansējumu (līdz šim ministrijas norādīja tādas vērtības, kas bija apstiprinātas to attīstības plānošanas dokumentos, un bieži vien neatbilda faktiskajai finansējuma pieejamībai). Tā ir būtiska un neatņemama sastāvdaļa veidojamam sasniedzamo rezultātu uzraudzības ciklam;

- līdz kārtējā gada 30. aprīlim informēt attiecīgās Saeimas komisijas par sasniegtajiem darbības mērķiem un rezultātiem atbilstoši izlietotajiem resursiem un ieguvumu sabiedrībai, tādējādi veicinot diskusiju par sasniegtajiem rezultātiem likumdevēja līmenī;

- gada publiskos pārskatus par iestādes darbības mērķiem un rezultātiem, kā arī par piešķirto valsts budžeta līdzekļu izlietošanu iepriekšējā gadā nopublicēt līdz 1. jūlijam, t.i., vienu mēnesi ātrāk kā līdz šim;

4) ņemot vērā jaunā ES fiskālās politikas ietvara stāšanos spēkā un no tā izrietošo pienākumu sagatavot jaunus dokumentus – Latvijas vidēja termiņa Fiskāli strukturālo plānu vai attiecīgi tā gadskārtējo progresa ziņojumu, tas MK ik gadu līdz 15. aprīlim būs jāiesniedz Saeimai un finanšu ministram Saeimas sēdē par to būs jāziņo.

Likumprojekts stājas spēkā 2025. gada 1. janvārī.

**Likumprojekts “Grozījumi Mikrouzņēmumu nodokļa likumā”**

Likumprojekts “Grozījumi Mikrouzņēmumu nodokļa likumā” paredz samazināt administratīvo slogu, vienkāršot mikrouzņēmumu nodokļa (turpmāk – MUN) režīmu un padarīt to draudzīgāku nodokļu maksātājiem, kuri saimniecisko darbību veic neregulāri. Ja MUN maksātājs taksācijas periodā būs pārtraucis MUN maksāšanu un saimniecisko darbību un tajā pašā taksācijas periodā nebūs atkārtoti reģistrējis saimniecisko darbību citā nodokļu režīmā, tam būs tiesības atkārtoti reģistrēties par MUN maksātāju.

Par vienu taksācijas periodu (kalendāra gadu) tiek pagarināts Mikrouzņēmumu nodokļa likumā noteiktais laika periods, pēc kura MUN maksātājs zaudē MUN maksātāja statusu, ja tam nav bijis apgrozījums. Savukārt no 2026. gada fiziskām personām – saimnieciskās darbības veicējiem, kuri saimniecisko darbību veic neregulāri, tiek paredzēta iespēja izvēlēties reģistrēties Valsts ieņēmumu dienestā kā saimnieciskās darbības veicējiem un pieteikties MUN maksātāja statusa iegūšanai uz terminētu laika periodu – vienu vai vairākiem ceturkšņiem taksācijas perioda ietvaros.

Likumprojekts stājas spēkā 2025. gada 1. janvārī.

**Likumprojekts “Grozījums Pievienotās vērtības nodokļa likumā”**

Likumprojekts “Grozījums Pievienotās vērtības nodokļa likumā” paredz turpināt piemērot pievienotās vērtības nodokļa samazināto likmi 12% apmērā Pievienotās vērtības nodokļa likuma pielikumā minētājiem augļiem, ogām un dārzeņiem.

Likumprojekts stājas spēkā 2025. gada 1. janvārī.

**Likumprojekts “Grozījumi Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likumā”**

Likumprojekts “Grozījumi Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likumā” paredz noteikt transportlīdzekļa ekspluatācijas nodokļa samaksas termiņu, t.i, kalendārajam gadam sekojošā gada 31.janvāri, kā arī vidēji par 10% paaugstināt no 2025. gada transportlīdzekļa ekspluatācijas nodokļa un no 2027. gada uzņēmumu vieglo transportlīdzekļu nodokļa likmes, ņemot vērā inflācijas pieauguma tempu no 2021. gada.

Likumprojekts stājas spēkā 2025. gada 1. janvārī.

**Likumprojekts “Solidaritātes iemaksas likums”**

Likumprojekts “Solidaritātes iemaksas likums” paredz palielinātu nacionālās drošības riska apstākļos uz terminētu periodu, solidāri ar visu Latvijas sabiedrību, tieši vai netieši rast papildu līdzekļus valsts nacionālās drošības fiskālo vajadzību nodrošināšanai. Likumprojekts nosaka pienākumu Latvijā reģistrētām kredītiestādēm, kā arī citu valstu kredītiestāžu filiālēm Latvijā veikt solidaritātes iemaksas.

Solidaritātes iemaksas maksātāju solidārs devums Latvijas sabiedrībai varēs notikt divos veidos - tieši, veicot solidaritātes iemaksas maksājumus budžetā, vai netieši, būtiski palielinot nefinanšu sektora kreditēšanas apmēru un tādējādi arī ekonomisko aktivitāti un valsts budžeta ieņēmumu apjomu, kas ļautu vairāk finansēt tuvākajos gados pieaugošās nacionālās drošības vajadzības. Likumprojekts paredz, ka solidaritātes iemaksas ir jāveic par trijiem maksāšanas periodiem – par 2025., 2026. un 2027. gadu.

Likumprojekts paredz, ka solidaritātes iemaksu maksā, piemērojot 60% likmi solidaritātes iemaksas bāzei, kas tiek noteikta kā solidaritātes iemaksas maksātāja kalendārā gada neto procentu ienākumu daļa, kas par vairāk nekā 50% pārsniedz vidējos gada neto procentu ienākumus, kas aprēķināti par pieciem finanšu gadiem (2018. – 2022. gads). Tiek paredzēts, ka solidaritātes iemaksas maksātāji veic solidaritātes iemaksas avansa ceturkšņa maksājumus.

Vienlaikus likumprojekts nosaka arī solidaritātes iemaksas atlaides mehānismu, kas nodrošina līdz pat 100% solidaritātes iemaksas atlaides piemērošanu, ja kredītiestāde maksāšanas periodā vai kalendārā gada ceturksnī, par kuru veicams solidaritātes iemaksas avansa maksājums, sasniedz noteiktu kreditēšanas pieauguma rādītāju. Par aprēķinātās atlaides summu solidaritātes iemaksas maksātājs ir tiesīgs samazināt solidaritātes iemaksas maksājumus.

Likumprojekts stājas spēkā 2025. gada 1. janvārī.

**Likumprojekts “Grozījumi Fiskālās disciplīnas likumā”**

Likumprojekts “Grozījumi Fiskālās disciplīnas likumā” paredz palielināt maksimāli pieļaujamo strukturālo deficītu no 0,5 % no IKP uz 1,0 % no IKP, kā arī aktualizēt atsauces uz Padomes 1997. gada 7. jūlija regulu (EK) Nr. 1466/97 par budžeta stāvokļa uzraudzības un ekonomikas politikas uzraudzības un koordinācijas stiprināšanu.

Likumprojekts stājas spēkā 2025. gada 1. janvārī.

**Likumprojekts “Grozījums likumā “Par valsts pensijām””**

Likumprojekts “Grozījums likumā “Par valsts pensijām”” paredz palielināt pārskatāmās valsts pensijas vai tās daļas apmēru, t.i., pārskatīt valsts pensijas vai tās daļas apmēru, kas nepārsniedz iepriekšējā kalendāra gada vidējās apdrošināšanas iemaksu algas valstī apmēru (šobrīd 50% no iepriekšējā kalendāra gada vidējās apdrošināšanas iemaksu algas valstī), katru gadu 1. oktobrī (sākot ar 2025. gadu), ņemot vērā faktisko patēriņa cenu indeksu un daļu no apdrošināšanas iemaksu algu summas reālā pieauguma procentiem.

Vienlaikus likumprojekts paredz precizēt personu kategorijas, kurām pārskata visu valsts pensijas apmēru, papildinot to ar personām, kurām vecuma pensija piešķirta pirms šā likuma 11. panta pirmajā daļā noteiktā vecuma sasniegšanas sakarā ar bērna, kuram noteikta invaliditāte, aprūpi un audzināšanu, vai piecu un vairāk bērnu aprūpi un audzināšanu.

Likumprojekts stājas spēkā 2025. gada 1. janvārī.

**Likumprojekts “Grozījumi Sociālo pakalpojumu un sociālās palīdzības likumā”**

Likumprojekts “Grozījumi Sociālo pakalpojumu un sociālās palīdzības likumā” paredz nodrošināt valsts finansētu psihosociālās rehabilitācijas pakalpojumu bērniem ar autiskā spektra traucējumiem un viņu ģimenes locekļiem un palielināt garantēto minimālo ienākumu slieksni no 20 procentiem uz 22 procentiem, savukārt mājokļa pabalsta aprēķinā izmantotos koeficientus aizstāt ar zemākiem.

Likumprojekts stājas spēkā 2025. gada 1. janvārī.

**Likumprojekts “Grozījums likumā “Par maternitātes un slimības apdrošināšanu””**

Likumprojekts “Grozījums likumā “Par maternitātes un slimības apdrošināšanu”” paredz terminēti (vienu gadu) nodrošināt lielāku vecāku pabalsta daļas izmaksu strādājošiem vecāku pabalsta saņēmējiem, tādējādi palielinot ienākumus strādājošiem pabalsta saņēmējiem, vienlaikus veicinot iespēju saskaņot ģimenes un darba dzīvi.

Likumprojekts stājas spēkā 2025. gada 1. janvārī.

**Likumprojekts “Grozījumi likumā “Par sociālo drošību””**

Likumprojekts “Grozījumi likumā “Par sociālo drošību”” paredz paaugstināt minimālo ienākumu slieksni no 20 procentiem līdz 22 procentiem (noapaļots līdz pilniem *euro*) no Centrālās statistikas pārvaldes tīmekļvietnē publicētās minimālo ienākumu mediānas uz vienu ekvivalento patērētāju mēnesī, izpildot Satversmes tiesas spriedumā noteikto.

Likumprojekts stājas spēkā 2025. gada 1. janvārī.

**Likumprojekts “Grozījums Valsts sociālo pabalstu likumā”**

Likumprojekts “Grozījums Valsts sociālo pabalstu likumā” paredz noteikt, ka tām personām, kurām šobrīd valsts sociālā nodrošinājuma pabalsta apmēra noteikšanā tiek piemēroti 20% no aktuālās ienākumu mediānas, no 2025. gada 1. janvāra valsts sociālā nodrošinājuma pabalsta apmēra noteikšanā tiks piemēroti 22% no ienākumu mediānas, tādējādi nenonākot pretrunā ar valstī noteikto zemāko minimālo ienākuma sliekšņa apmēru, kas noteikts likumā “Par sociālo drošību”.

Likumprojekts stājas spēkā 2025. gada 1. janvārī.

**Likumprojekts “Grozījumi Valsts fondēto pensiju likumā”**

Likumprojekts “Grozījumi Valsts fondēto pensiju likumā” paredz 1% punkta pārnesi no fondētās pensiju shēmas (otrā līmeņa) uz pensiju pirmo līmeni, terminēti uz 4 gadiem no 2025. gada 1. janvāra līdz 2028. gada 31. decembrim, lai kompensētu plānoto darbaspēka nodokļu izmaiņu radīto samazinājumu budžeta ieņēmumos. Tas ir viens no galvenajiem iemesliem, kas ļaus īstenot darbaspēka nodokļu samazinājumu, vienlaikus arī uzlabojot nākotnes pensiju apmēru. Šādu izmaiņu dēļ iemaksas strādājošā nākotnes pensiju kapitālam nemainās, paredz kompensēt darbaspēka nodokļu izmaiņu radīto samazinājumu valsts un pašvaldību budžeta ieņēmumos.

Likumprojekts stājas spēkā 2025. gada 1. janvārī.

**Likumprojekts “Grozījumi likumā “Par valsts sociālo apdrošināšanu””**

Likumprojekts “Grozījumi likumā “Par valsts sociālo apdrošināšanu”” paredz noteikt obligāto iemaksu un brīvprātīgo iemaksu objekta maksimālo apmēru nākamajiem trīs gadiem (2025., 2026., 2027. gadam) – 105 300 *euro* gadā, kā arī līdz 2027. gada 31. decembrim pagarināt autoratlīdzības saņēmējiem īpaši tiem noteikto nodokļu (iedzīvotāju ienākuma nodokļa un obligāto iemaksu) maksāšanas režīmu.

Likumprojekts stājas spēkā 2025. gada 1. janvārī.

**Likumprojekts “Grozījumi likumā “Par valsts kompensāciju cietušajiem””**

Likumprojekts “Grozījumi likumā “Par valsts kompensāciju cietušajiem”” paredz paplašināt personu loku, kurām ir tiesības saņemt valsts kompensāciju. Ar likumprojektu paredzēts, ka par noziedzīgiem nodarījumiem, kas izdarīti aiz neuzmanības un kuru rezultātā iestājušās kādas no likuma “Par valsts kompensāciju cietušajiem” 3. panta ceturtajā daļā minētajām sekām, izmaksā valsts kompensāciju tādā pašā apmērā kā par noziedzīgiem nodarījumiem, kas izdarīti ar nodomu (tīši).

Likumprojekts stājas spēkā 2025. gada 1. janvārī.

**Likumprojekts “Grozījumi Autoceļu lietošanas nodevas likumā”**

Likumprojekts “Grozījumi Autoceļu lietošanas nodevas likumā”, lai motivētu izvēlēties augstākas efektivitātes, videi draudzīgus zemu emisiju transportlīdzekļus, paredz pārskatīt autoceļu lietošanas nodevas (turpmāk – ALN) likmes no 2025. gada, ieviest jaunu termiņu ALN likmes samaksai, kas paredzēta 9 mēneši (270 dienas), lai novērstu lieku administratīvo slogu personām, kas atbrīvotas no ALN maksāšanas laika periodā no kārtējā gada 10. jūlija līdz 30. septembrim, un institūcijām, kas veic ALN pārmaksātas nodevas daļas atmaksāšanu, kā arī paredz tiesības Valsts robežsardzei veikt autoceļu lietošanas nodevas samaksas kontroli.

Likumprojekts stājas spēkā 2025. gada 1. janvārī.

**Likumprojekts “Grozījumi likumā “Par sabiedrisko pakalpojumu regulatoriem””**

Likumprojekts “Grozījumi likumā “Par sabiedrisko pakalpojumu regulatoriem”” paredz nodrošināt Regulatora funkciju izpildei nepieciešamo valsts nodevas uzkrājuma apmēra izlīdzinātu aprēķinu gadījumam, ja attiecīgajā kalendāra gadā faktiskie valsts nodevas ieņēmumi pārsniedz Regulatora darbības nodrošināšanai nepieciešamās izmaksas, ko izmanto Regulatora darbības nodrošināšanai nākamajos periodos saskaņā ar attiecīgā gada likumā par valsts budžetu apstiprināto Regulatora budžetu.

Likumprojekts stājas spēkā 2025. gada 1. janvārī.

**Likumprojekts “Grozījumi Lauku atbalsta dienesta likumā”**

Likumprojekts “Grozījumi Lauku atbalsta dienesta likumā” paredz, ka Lauku atbalsta dienests no 2025. gada 1. janvāra pildīs Lauksaimniecības datu centra līdzšinējās funkcijas lauksaimniecības nozares informācijas sistēmu pārvaldības un lauksaimniecības dzīvnieku audzēšanas un ciltsdarba jomā.

Likumprojekts stājas spēkā 2025. gada 1. janvārī.

**Likumprojekts “Grozījums Veterinārmedicīnas likumā”**

Likumprojekts “Grozījums Veterinārmedicīnas likumā” paredz, ka Lauku atbalsta dienests pildīs Lauksaimniecības datu centra līdzšinējās funkcijas lauksaimniecības nozares informācijas sistēmu pārvaldības un dzīvnieku reģistrācijas jomā.

Likumprojekts stājas spēkā 2025. gada 1. janvārī.

**Likumprojekts “Grozījums Dzīvnieku barības aprites likumā”**

Likumprojekts “Grozījums Dzīvnieku barības aprites likumā” paredz, ka Lauku atbalsta dienests pildīs Lauksaimniecības datu centra līdzšinējās funkcijas dzīvnieku barības apritē iesaistīto uzņēmumu reģistrācijas jomā.

Likumprojekts stājas spēkā 2025. gada 1. janvārī.

**Likumprojekts “Grozījumi Dzīvnieku audzēšanas un ciltsdarba likumā”**

Likumprojekts “Grozījumi Dzīvnieku audzēšanas un ciltsdarba likumā” paredz, ka Lauku atbalsta dienests pildīs Lauksaimniecības datu centra līdzšinējās funkcijas lauksaimniecības nozares informācijas sistēmu pārvaldības un lauksaimniecības dzīvnieku audzēšanas un ciltsdarba jomā.

Likumprojekts stājas spēkā 2025. gada 1. janvārī.

**Likumprojekts “Grozījums Dabas resursu nodokļa likumā”**

Likumprojekts “Grozījums Dabas resursu nodokļa likumā” paredz sagatavojoties turpmākajām izmaiņām minimālajos nodokļu līmeņos kurināmajam, kas paredz palielināt Dabas resursu nodokļa likmi akmeņoglēm, koksam un lignītam, ko izmanto kā fosilo kurināmo.

Likumprojekts stājas spēkā 2025. gada 1. janvārī.

**Likumprojekts “Grozījumi Ceļu satiksmes likumā”**

Likumprojekts “Grozījumi Ceļu satiksmes likumā” paredz precizēt Ceļu satiksmes likumā ietverto regulējumu, kas saistīts ar alkohola koncentrācijas noteikšanas pārbaudēm, lai pēc būtības izslēgtu nepieciešamību ik reiz, kad persona varētu nepiekrist amatpersonas veiktās pārbaudes alkohola koncentrācijas noteikšanai personas izelpas gaisā veikšanai vai tās rezultātiem, obligāti nogādāt to ārstniecības iestādē medicīniskās pārbaudes veikšanai. Tāpat ar likumprojektu paredzēts novērst atsevišķu Ceļu satiksmes likumā ietverto normu daļēju dublēšanos.

Likumprojekts stājas spēkā 2025. gada 1. janvārī.

**Likumprojekts “Grozījums Administratīvās atbildības likumā”**

Likumprojekts “Grozījums Administratīvās atbildības likumā” paredz precizēt Administratīvās atbildības likumā ietverto regulējumu, kas saistīts ar alkohola koncentrācijas noteikšanas pārbaudēm, lai pēc būtības izslēgtu nepieciešamību ikreiz, kad pie administratīvās atbildības saucamā persona nepiekrīt amatpersonas pārbaudes alkohola koncentrācijas noteikšanai personas izelpas gaisā veikšanai vai tās rezultātiem, obligāti nogādāt viņu ārstniecības iestādē medicīniskās pārbaudes veikšanai.

Likumprojekts stājas spēkā 2025. gada 1. janvārī.

**Likumprojekts “Grozījums Krimināllikumā”**

Likumprojekts “Grozījums Krimināllikumā” paredz noteikt atbildību par atteikšanos no alkohola koncentrācijas pārbaudes personas izelpas gaisā, ja to izdarījis transportlīdzekļa vadītājs, kā arī transportlīdzekļa vadītājs, kurš izraisījis ceļu satiksmes negadījumu, kura rezultātā cietušajam nodarīts viegls, vidējs vai smags miesas bojājums vai kura rezultātā iestājusies cilvēka nāve.

Likumprojekts stājas spēkā 2025. gada 1. janvārī.

**Likumprojekts “Grozījums Reģionālās attīstības likumā”**

Likumprojekts “Grozījums Reģionālās attīstības likumā” paredz precizēt Reģionālās attīstības likuma 14. panta 8. punktā MK noteikto deleģējumu, lai nodrošinātu, ka uz šī deleģējuma pamata izdotajos MK noteikumos varētu noteikt kārtību pašvaldību investīciju projektu izvērtēšanai gan attiecībā uz Valsts kases sniegtajiem valsts budžeta aizdevumiem, gan aizdevumiem, ko piedāvā citi aizdevēji.

Likumprojekts stājas spēkā 2025. gada 1. janvārī.

**Likumprojekts “Grozījumi Zinātniskās darbības likumā”**

Likumprojekts “Grozījumi Zinātniskās darbības likumā” paredz noteikt regulējumu attiecībā uz valsts zinātniskās institūcijas tiesībām uz publiskā finansējuma rezultātā radītu zinātību, tehnoloģiju, izgudrojumu vai augu šķirni, noteikt deleģējumu izstrādāt Ministru kabineta noteikumus, kas sniegtu tiesiskā regulējuma ietvaru un noteiktu par publiskas finanšu palīdzības finansēta valsts zinātnisko institūciju pētījuma rezultātā radītu tiesību uz zinātību, tehnoloģiju, izgudrojumu vai augu šķirni komercializācijas un šo tiesību nodošanas atlīdzības noteikšanas kārtību un ieguldījumu kārtību.

Likumprojekts stājas spēkā 2025. gada 1. janvārī.

Finanšu ministrs A. Ašeradens